text:
mali rafini
-
News
Bon experiencia pa Mali cu Shekeva
Mali Rafini y Shekeva Jones ta conta di nan experiencia na e Weganan di Playa Sur Americano di Rosario.#equipoaruba #rosario2019…Read More »
-
News
Di dos partido pa Mali cu Shekeva
Di 2 partido pa e equipo di beach volleyball femenino Den e di 2 partido Aruba a enfrenta e equipo…Read More »
-
News
Beach Volleyball femenino ta cay Venci
Equipo di beach volleyball femenino ta cay venci den nan prome wega Awe e weganan a inicia oficialmente pa e…Read More »
-
News
Beach Volley Femenino den preparacion
Mali y Shekeva den full preparacion pa e weganan di Rosario2019#equipoaruba #rosario2019 Posted by Comite Olimpico Arubano on Monday, March…Read More »
-
News
Rosario2019 Beach Volleyball Femenino
Mali Rafini y Shekeva Jones ta den full preparacion pa e Weganan Sur Americano de Playa Rosario 2019. Aki un…Read More »
-
Buenos Aires 2018
Team di Brazil ta riba un otro nivel
Apesar di a purba tur strategia, ekipo femenino di Brazil di un otro nivel. E ekipo di Beach Volleyball femenino…Read More »
-
Buenos Aires 2018
Mali y Kayla ta cay venci den nan ultimo wega
Duo di Mali Rafini y Kayla Arends ta cay venci den nan ultimo wega pero ta clasifica pa e siguiente…Read More »
-
Buenos Aires 2018
Kayla y Mali no por a sorprende Venezuela
Duo di beach volleyball Kayla Arends y Mali Rafini no por a sorprende Venezuela den e Weganan Olimpico Hubenil Buenos…Read More »
-
Buenos Aires 2018
Kayla y Mali ta conta di nan victoria historico
Atletanan di Beach Volleyball, Kayla Arends y Mali Rafini ta papia di nan victoria historico den e Weganan Olimpico Hubenil Buenos Aires 2018.…Read More »
-
Buenos Aires 2018
Kyala y Mali a truinfa
HISTORIA Duo di Beach Volleyball Kayla Arends y Mali Rafini a triunfa den nan prome encuentro den e Youth Olympic…Read More »


c: text/html

text:
Bo tin algun pregunta? Klek riba e siguiente link.Tuma kontakto >
Publiká riba 19 December 2017
Willemstad – Durante su partisipashon na e reunion anual di hunta di direktiva di Banko Mundial i Fondo Monetario Internashonal, Minister di Finansa sr. Kenneth Gijsbertha a firma un akuerdo di duna asistensha konosí komo Reimbursable Advisory Services (RAS) ku Banko Mundial. Reimbursable Advisory Services (RAS) ta un programa kaminda Banko Mundial ta ofresé asistensha tékniko, servisio analítiko i sosten ku implementashon di maneho òf programa riba petishon di e pais. Kòrsou a buska asistensha pa evaluashon di nos sistema finansiero pa rísiko di labamentu di plaka i finansiamentu di terorismo. Ta importante pa nos komo pais sa unda nos ta vulnerabel pa e tipo di práktikanan aki. Konsekuentemente e konfiansa internashonal den nos sektor finansiero lo oumentá.
Na firmamentu di e akuerdo, direktor regional Banko Mundial pa area di Karibe señora Tahseen Sayed a duna Kòrsou kòmplimènt pa e manera rápido ku nos a atendé pa yega na e akuerdo di asistensha. Usualmente e proseso di yega na e akuerdo aki ta tuma dos aña. Kòrsou a kuminsá deliberashon na mart di e aña aki i na òktober kaba a firma e akuerdo.
Un grupo di trabou nashonal konsistiendo di profeshonalnan di Ministerio di Finansa, Banko Sentral di Kòrsou i St Maarten (CBCS) i Financial Intelligence Unit (FIU) antes MOT, ku sosten di konseheronan di Banko Mundial lo ta enkargá ku e tarea aki. E trabou ta kuminsá febrüari 2018.
Ku Fondo Monetario Internashonal minister Gijsbertha a palabrá ku e tim di ‘Article IV Mission’ lo bishitá Kòrsou den desèmber. Esaki ta un tim di Fondo Monetario Internashonal ku ta bishitá pais miembro pa hasi un sondeo di desaroyo ekonómiko general den e pais, di su maneho dirigí pa mantené stabilidat ekonómiko, un balansa eksterno sustenibel i liberashon di komersio internashonal.
Meta di e reunion anual di hunta di direktiva di Banko Mundial i Fondo Monetario Internashonal ta pa trese tur banko sentral, ministernan di finansa i desaroyo, parlamentarionan, sektor privá, ehekutivonan, representante di organisashon sivil i akadémiko pa diskutí prekupashonnan di interes global manera pronóstiko di ekonomia mundial, kaba ku pobresa, desaroyo ekonómiko i efekto di yudansa.
E aña aki tópikonan prinsipal pa Karibe i paisnan chikí tabata:
Den kaso di e tema di banko di korespondensha, un par di luna pasá Merka a introdusí sanshon pisá den forma di multa ekstremadamente haltu pa su bankonan den kaso ku konstatá ku nan a pèrmití labamentu di plaka i transakshon ku ta finansiá organisashon terorista pasa via di nan kanalnan. E bankonan na nan turno a tuma medida pa minimalisá nan rísiko ku esaki por pasa ( derisking). Nan a stòp transakshon ku bankonan den paisnan ku nan no ta sigur ta sigui regla di kumplimentu ku lei manera mester ta. Paisnan chikí ta esnan ku e desishon aki a impaktá mas. Durante e seshon di Small States Forum a bin dilanti ku hopi di paisnan chikí ta dependé di e sèn ku nan famia afó ta manda pa nan i aworakí esaki a baha drástikamente pa motibu ku alternativa pa manda sèn ta hopi karu. E konklushon di seshon riba e tema aki tabata ku paisnan chikí tin ku traha huntu pa sostené otro pa yega na un solushon. Presidente di Fondo Monetario Internashonal señora Christine Lagarde a reta tur pais chikí presente pa pensa ‘out of the box’ pa yega na solushon pa e asuntu aki i tur otro asuntu ku ta hungando un ròl aktualmente.
E tema determinashon pa konstruí bèk despues di destrukshon di naturalesa a fokùs riba impakto di orkan riba region di Karibe e aña aki. Durante kòmbersashonnan riba e tópiko islanan di Karibe a bisa ku e kos di mas importante despues di e orkan ta fondo pa nan por traha mesora riba rekuperashon ekonómiko. Minister di Finansa demishonario di St Maarten sr. Richard Gibson a konta di su eksperensha resien ku Irma i ku e proseso di rekuperashon lo tin impakto riba budget di gobièrnu di St. Maarten pa próksimo añanan.
Durante un di e seshonnan riba e tema aki, tokante komersio eksterior i koperashon di desaroyo sra. Lilianne Ploumen di Ulanda minister, demishonario na e momentu ei, a konta ku tabata posibel pa Ulanda duna asistensha lihé na St. Maarten ta danki na koperashon den Reino via di Kòrsou ku e por a hasi esaki. E a yama Kòrsou públikamente danki pa su koperashon.
Reunion di hunta di direktiva di Banko Mundial i Fondo Monetario Internashonal a tuma lugá di 11 pa 16 di òktober na Washington, D.C.

robotstxt: allowed

filter: keep


text:
Tito Rasz ta konta su struggle den "Wak mi awoki"
Titorasz konosi di e grupo Easy Money Gang, awoki sigur ta un dje rappernan mas popular den e genero Urbano di Korsou. Despues di prome eksitoso single komo solista, titula “Mane mi ke” ft. Mason, awoki a lansa e videoclip mas nobo titula “Wak Mi Awoki”. E kansion nobo aki ta konta di Titorasz su struggle ora ela kuminsa ku su karera, kon hopi tabata e hendenan ku no a kere den dje i toch awoki ela logra su sonjo nan di bira un artista konosi den e genero. E single aki a ser lansa for di siman pasa I awoki e ta visible tambe riba e portal di youtube. Den e clip por mira footage di e presentashon nan live, kon e publiko ta biba ku e artista. Esun responsabel p'é produkshon ta: Gudda Getamilli. Ya por solisitá e vershon akí na bo radio preferí I e videoclip ta visibel riba portal di youtube.


text:
Booshi Wever: OTMAR SU CRITICA NA AVP TA MANERA E BURICO TA YAMA E PORCO PA OREA DI PARA TAXI!!
Booshi Wever: OTMAR SU CRITICA NA AVP TA MANERA E BURICO TA YAMA E PORCO PA OREA DI PARA TAXI!!
Informacionnan confidencial cu gobierno no kier divulga, normalmente ta yega den nos “brievenbus” particular. No ta posibel pa constata ta ken a hink’e aden. Pa e motibo cu ainda no tin un ley pa proteha e “klokkenluider” ta bira imposibel pa menciona nomber di e persona cu a entrega e informacion.
Den e caso di Otmar e situacion ta diferente, pasobra e NO mester di “klokkenluider”. E mes ta esun cu tabata tin acceso na tur informacion di e gobierno durante di mas di 7 aña. Tur informacion lo ta bon warda den su file special cu lo por tin diferente topico, manera: *con pa abusa di e pueblo su inocencia, *con pa enrikese su mes y su amigonan durante su funccion como minister, *con pa vigila su coleganan di partido y finalmente *con pa evita cu nan lo por basha abou riba su propio actonan coruptivo.
Parce cu Otmar kier reemplasa su ex-lider como “de braafste jongentje in de klas” cu obviamente kier laga nos tur compronde cu e nunca a kibra un kopi ora cu ela critica Mike Eman, pa su declaracion hasi encuanto entre otro e dump na Pakietenbos. Otmar kier pa nos pueblo compronde cu e gobierno ta tuma decisionnan descabeya y ad-hoc y principalmente cu awor cu ta “5 pa 12” pa e eleccion di september. Otmar sinembargo kier pa nos pueblo lubida cu pa mas di 12 aña largo e mes tabata forma parti di e partido cu awor e ta desprecia y cu ta su mesun persona cu a apoya e boycot di e proyecto abiertamente hunto cu Andin y dos otronan riba su lista. E hunto cu su “partners in crime” a percura cu e pueblo di Parkietenbos ta sufriendo djies pa un capricho infantil y pa faborece un finanzista di AVP y POR. No lubida cu e tambe pa parti di esnan cu a perhudica e pueblo di San Nicolas, dor di a boycotea e proyecto di IMSAN pa awor bisa cu su partido lo bay all out pa duna e sosten completo na IMSAN.
Den mesun forma, e mes como miembro di oposicion a declara den pasado, cu e lo regla di inmediato e ruina di hotel Bushiri. No ta e mes kier a yega na un areglo bou man cu rumannan di su mentor Tico Croes? Hasta nos sa cu tabata tin un procedura pa basha e
edificio di Bushiri abou y esaki no bay dor pasobra esun cu a gana e bid, no kier a paga 86.000 florin bou mesa cu Otmar a pidi e contratista. No ta e mes ta e persona cu no kier a divulga e rapport cu gobierno a paga y cu a wordo ehecuta door di Price Waterhouse Coopers encuanto e polemica di all-inclusive y cu a hasta hib’e na un debate emocional cu su actual miembro di partido Bikker den parlamento, kende a acuse di “spindoctor”? No ta e mes cu a indica cu oposicion no sa kico nan ta papia ora ATA y su persona a gaba na grandi cu turismo a subi mas di un miyon persona, apesar cu a indica cu ta trata di Venezolanonan cu a bin busca dollars? No ta su persona a sigui e maneho di dividi y manipula cu e diferente asociacionnan di taxi? No ta e mesun Otmar cu a crea un departamento nobo y nombra un amigo di dje cu un salario barbaro sin cu esaki tin e experticio necesario pa dirigi un departamento asina?
Y no ta su persona cu na principio di januari 2016 a bisa texualmente: “Awe mi ta mas orguyoso cu nunca di e gobierno aki, y mas orguyoso cu nunca di e partido cu ma scohe pa inicia mi carera politico”!! Ironia den esaki ta cu den e mesun luna di januari 2016 a critica e partido abiertamente y ferozmente y hasta a bay gobernador pa entrega un carta cu 10 punto cu lo mester a wordo atendi sino elo retira como minister? Y sin ningun tipo di berguenza a keda toch mas cu 10 luna den e funccion di minister.
Mi ta completamente di acuerdo cu Otmar cu ta “5 pa 12” pa pueblo por comprende cu su ex-partido y esun cu e ta lidera awor aki tin falta di etica, moralidad, sinceridad y integridad. Ta “5 pa 12” pa pueblo por comprende cu un voto pa su persona y partido POR ta un voto pa continua un maneho devastador cu su ex-partido deliberadamente a hiba y cu su ex-lider di partido Mike Eman cu boca grandi a confirma ora ela declara di ta orguyoso di a hinca Aruba den e debacle financiero mas grandi cu nos Pais a conoce. Y kico tabata e reaccion di Otmar; ela sinta bati man y apoya Mike Eman 100%.
Otmar Oduber ta un bon ehempel di e dicho na Spaño: el burro llamándole al puerco orejón (E BURICO TA YAMA E PORCO PA OREA DI PARA TAXI). Su politica tabata mescos cu esun di AVP pa polarisa, dividi, manipula y enrikese su mes y su amigonan pa awor kier bin hunga e rol di martir y defensor di pueblo. Mester stop definitivamente cu e tipo di politica aki y e unico forma pa haci esaki ta door di inclui di antemano reglanan di bon gobernacion na unda lo mara man di e politiconan. Y UPP tin e REAL DEAL pa logra esaki pa UN MIHO MAÑAN pa un y tur.
Lider di Partido UPP
Booshi Wever


text:
PROMÉ MINISTER GILMAR PISAS A REUNÍ KU DIREKTOR I SEKRETARIO GENERAL DI KONSEHO SOSIAL-EKONÓMIKO
PROMÉ MINISTER GILMAR PISAS A REUNÍ KU DIREKTOR I SEKRETARIO GENERAL DI KONSEHO SOSIAL-EKONÓMIKO
Willemstad – Promé Minister Gilmar Pisas a reuní ku direktor i sekretario general di Konseho Sosial-Ekonómiko (SER) sr. drs. Raul Henriquez dia 9 di sèptèmber 2022.
Durante di e enkuentro di trabou aki a interkambiá riba diferente aspekto institushonal, organisatorio i tambe hurídiko ku ta rekerí koperashon di Gobièrnu, pa asina e órgano di konseho fiho aki, ku tin su base den lei, por sigui ku e trayekto di profeshonalisashon i sigui alsa nivel i kalidat di e konsehonan i estudionan ku ta saka regularmente pa Gobièrnu i Parlamento riba temanan di karakter sosioekonómiko i sosiolaboral.
Konsiderando e aspektonan hurídiko, Promé Minister sr. Pisas a ser respaldá durante di e enkuentro aki pa direktor di Direktorado di Legislashon i Asuntunan Hurídiko (WJZ) di Gobièrnu sra. mr. Jeniffer Fer.
Promé Minister sr. Pisas a duna su sosten na e trayekto di profeshonalisashon ku ta tumando lugá na SER i a aploudí e inisiativanan konkreto.
Representantenan di sektor laboral, sektor komersial-empresarial i ekspertonan independiente ta keda representá den SER.
E enkuentro a tuma lugá den un esfera ameno i konstruktivo, kaminda a repasá algun punto konkreto i relevante riba nivel institushonal i organisatorio.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 17 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 17 di sèptèmber 2022.
Kompilá: djabièrnè 16 di sèptèmber 2022, 05:00 o.l. (09:00 UTC).
Tempu: Por lo general parsialmente nubla.
Temperatura máksimo lo alkansá 33ºC i temperatura mínimo 28ºC.
Solo ta sali 06:25 i ta baha 18:35 o.l.
Bientu: For di ost i por lo general moderá; forsa 3 te 4 (12 te 30 km/ora, 7 te 16 nudo). Ráfaga, de bes en kuando basta fuerte; forsa 5 (31 te 39 km/ora, 17 te 21 nudo).
Situashon general: Tormenta Tropikal Fiona ta aserkando islanan ariba durante awe atardi. Debí na presensia di e sistema aki e forsa di bientu den nos region lo keda influensiá durante proksimo dianan. Mas aleu e kondishon atmosfériko lo bira gradualmente mas faborabel pa desaroyo di nubianan den nos region ku ta kapas na produsí algun yobida. Debí ku e forsa di bientu lo baha un poko, e sentimentu di kalor lo por oumentá un biaha mas.
Kondishon di laman: Trankil te moderá ku altura di olanan entre 0.5 te 1.5 meter (2 te 5 pia). Olanan mas haltu lo ta na kosta nort di nos isla.
Sistemanan tropikal signifikante: Tormenta Tropikal Fiona ta situá mas o ménos 750 km ost di islanan ariba. E sistema aki no ta forma un menasa direkto pa islanan ABC.
Fenómeno spesial: Ningun.
Perspektiva te djadumingu mainta: Parsialmente nublá ku chèns pa un áwaseru lokal. Mas aleu, bientu lo bira gradualmente suak.
Meteorólogo: Luciano.


text:
Despues di tabata ‘date’ durante un aña, e socialité Paris Hilton a anuncia na februari su compromiso cu e empresario Carter Reum. E pareha a conoce otro pa medio di amigonan en comun, y a compromete durante un biahe na un isla priva, unda Hilton a celebra su 40 cumpleaño. Na varios ocasion, e pareha a bisa cu nan ta desea di forma un famia, y hasta a declara cu ya nan a haci e tratamentonan di fertilidad pa busca pa concebi un baby.
Segun e portal Page Six, e socialité ta na estado, sinembargo no a duna mas detaye tocante e noticia aki. Hilton a bisa algun luna pasa na e podcast ‘The Trend Reporter’ cu e nomber di nan yiu lo ta Londen, pasobra e ta nan ciudad faborito di henter mundo. A pesar cu Reum ta mantene su mes low profile riba e rednan social, algun dia despues di e compromiso el a declara den un entrevista, cu el a namora di Paris pa su amabilidad, su etica di trabou, su autenticidad y su empeño pa haci e mundo un miho luga.


text:
Minister di Finansa Xiomara Maduro ta informa: No obstante diferencia di opinion cu por tin Gobierno ta asumi su responsabilidad pa cumpli cu e empleado publico di Aruba
E luna aki ta cuminsa paga e 5% pa e empleado publico por cobra 100% di nan salario bek
Minister President a anuncia for di Hulanda cu tin un diferencia di opinion entre Aruba y Hulanda
riba e condicionnan pa paga e 5% bek pa e empleado publico por cobra 100% di nan salario.
Despues di a delibera cu Conseho di Minister, a dicidi pa no obstante e diferencia di opinion cu por
tin Gobierno ta asumi su responsabilidad pa cumpli cu e empleado publico y ta bay over pa paga e
5% manera a keda aproba den Presupuesto 2022.
Aruba a cumpli cu e tres condicionnan pa paga bek
Gobierno di Aruba ta opinion cu Aruba ta cumpli cu e tres condicionnan poni pa Conseho di
Minister di Reino pa Aruba por paga bek e 5% di recorte den salario di e empleado publico. E pago
aki ta presupuesta den Presupuesto 2022 y gobierno di Aruba a mustra Caft con lo bay cubri
esakinan, esta cual ta e fondonan cu ta destina pa por paga esaki y den opinion di gobierno esaki ta
cubri. Ademas gobierno a presenta na Parlamento di Aruba, e proyecto di Ley di LNT conforme e
palabracionnan haci cu Hulanda. Tambe a mantene e recorte di 25% di e salario di e Parlamentario- y
Ministernan.
Cambio haci door di Parlamento ta legitimo y husto
Pa locual ta e cambionan cu Parlamento a haci den e ley di LNT, Minister Maduro ta splica cu nan ta
legitimo y husto. Parlamento den cuadro di nan autoridad a bin cu un amienda den esaki cual ta basa
riba dos punto. E prome punto ta e periodo cu por reduci e salarionan di esnan cu ta gana mas cu e
norma. Esaki a bira 5 aña en bes di 2 aña conforme e consehonan di Raad van Advies y e Comision
di Corporate Governance. Segun Minister Maduro, e cambionan aki ta wordo haci conforme e
consehonan cu tin riba e ley aki. E di dos punto ta e suma di 130% di e salario di Minister President
a ser adapta di 261 mil florin pa 329 mil florin, cual ta e suma sin recorte. Mirando cu e 261 mil florin
tabata basa riba e salario di Minister President reduci cu 25 %. Minister di Finansa ta indica cu e
recortenan 5% y 25% ta transitorio y no tabata e intencion pa esaki keda pa semper. Pa e motibo aki
Gobierno a bay over na paga e 5% y den Presupuesto 2023 lo pone locual falta di e 12.6% pa wordo
paga bek pasobra nos tin cu bay como Pais na normalidad. Parlamento na un manera husto a haci e
cambionan aki, pasobra mester tuma como punto di salida e normalidad. Parlamento di su banda a
splica riba e dos cambionan y Gobierno di su banda ta di opinion cu e cambionan haci pa Parlamento
di Aruba, no ta mishi cu e principio di e ley. E ley a pasa na Parlamento, Gobernador a firma y awor
Aruba tin un ley cu ta regula cu no tin salarionan hopi halto na Aruba.
Gobierno no por para riba derecho constiticional di Parlamento
Minister Maduro ta splica cu Gobierno di Aruba tin cu respeta e derecho constitucional di
Parlamento pa haci cambionan den ley. Esaki ta mesun derecho cu ta conta tambe pa otronan den
Reino, manera Tweede Kamer cu tambe tin derecho pa haci cambio den leynan. Ningun hende ta
para riba e derecho constitucional di nos Pais. Gobierno di Aruba no por cumpli cu Hulanda pa pidi
Parlamento pa haci cambio na amienda cu Parlamento a haci den e ley di LNT. Gobierno
simplemente no por para riba e derecho constiticional di Parlamento pa haci cambio na un ley via nan
derecho di amienda.
Gobierno ta asumi su responsabilidad
Desde mei 2020, e aparato gubernamental, semi-publico y fundacion nan tabata solidario y a haci e
sacrificio cu e recorte necesario di 12.6%. Gobierno di Aruba a bin ta haci tur locual ta na su alcance
pa haci e pago di e 5% bek. Gobierno ta asumi su responsabilidad y ta tene cuenta cu e realidad cu tin
un guera na Ucrania cu tin su efecto pa Aruba tambe na unda costo di bida ta bira mas caro. E
situacion aki ta pone cu e pago di 5% di e recorte na empleado publico, semi-publico y na fundacion
nan ta hustifica.


text:
Diasabra Royal Dreams Foundation a tene un presentacion di nan Royal Dreams Camp na Scol di Arte na San Nicolas.
Taiissa Alleyne di Royal Dreams Foundation a cuminsa na bisa cu e participantenan di e Royal Dreams Camp a presenta tur loke nan a siña durante e cinco dianan di camping, riba tereno di arte, baile, canto y drama. Dus, tur loke tin di haber cu arte. Tur esaki riba ritmo di Soca y Calypso.
E muchanan a mustra con nan ta modela, kico tur nan a siña riba tereno di arte. Un total di 50 hoben a participa, unda cu a nan a siña tocante steelband, drama, pintamento, actuacion, con pa ta dj. Un biaha mas riba tereno di arte, pa siña e muchanan cu tur cos bo por logra si bo pone bo meta.
Por ulimo, Taiisa Alleyne su mensahe na e hubentud di Aruba ta pa nunca entrega, si bo tin un soño, cu pasenshi y determinacion, tur cos lo ta posibel.
El a gradici tur e mayornan cu a laga nan yiunan participa y ta spera di conta cu nan apoyo un biaha mas otro aña.
Pa un relato mas amplio, lesa TREMPAN.


text:
WILLEMSTAD — Den afan pa sigui traha na bienestar di e atletanan ho?ben miembro di Atletiek Vereniging Sparta (AV Sparta), dia 9 di dese?mber pro?ksimo, AV Sparta ta organisa? e konsierto “Christmas on Track & Field Concert” Part 2. Dos ora di konsierto bon balansa ku kansionnan bunita di Pasku skohe spesialmente pa entretene? tur ku ta kontribui? na nos atletanan ho?ben. E konsierto ta tuma luga? riba Freewinds di 8or pa 10or anochi.
Por subi abordo for mitar di 8 pa asina tur kos kana zeta.
E konsierto ta konta ku artistanan lokal manera Rebecca Benschop (Ganado? Kanto pa Ko?rsou 2014) , Liesje Lispier i Reinier Lijfrock (artistanan lokal ku no mester di introdukshon) i “guest star” di e anochi Urvin Jano tur e artistanan di taya aki a pone nan mes disponibel pa kontribui? ku e atletanan di AV Sparta. Ta un konsierto u?niko kaminda Freewinds band ta bai kompan?a? nos artistanan lokal e anochi ei.
Ekspektativanan ta grandi pa ku e konsierto “Christmas on Track & Field”Part2 ya ku no ta tur ora bo por han?a un konsierto di Pasku di e taya aki ku nos artistanan mes ku ta aporta? na un bon kousa.
Direktiva di AV Sparta ta invita? pueblo di Ko?rsou pa duna un man na un atleta dor di kumpra un karchi pa solamente 50 florin i disfruta? di un konsierto u?niko riba Freewinds den nos bunita i u?niko haf di Ko?rsou.
Kada karchi kumpra pa e konsierto aki ta bai pa yuda drecha ve?lt di entrenamentu i material pa por sigui entrena? e ho?bennan aki di AV Sparta i tambe aporta? na partisipashon di e atletanan di AV Sparta na un “trainings camp” kombina? ku un kompetensia na Merka na yu?ni 2015.
Karchinan ta optenibel seka tur atleta di AV Sparta.
Pa mas informashon relashona? ku e Proyekto di AV SParta i/o pa hasi un donashon o?f kumpra karchi pa e konsierto, por tuma kontakto ku sr. Raymond Jansen na telefon 5402414 o?f por hasi un depo?sito riba number di kuenta Giro 114422 Atletiek Vereninging Sparta ku e spesifikashon donashon “Proyekto: Lend a Hand for a Young Athlete”


text: KRALENDIJK – Durante tratamentu di kaso di atrako na supermerkado Van den Tweel, akusado Leopold M. a ekspresá tur loke e tabatin pa mustra hues ku e no ta kómplise di e atrako. “Danki ku mi por usa mi lastu palabra amplio awe tardi. Dia 20 di mei, mi tambe tabata den e loke a sosodé, esta e atrako ku arma di kandela, i kos por tabata pió. Ami tabata víktima i ta detené awor. Mi ta den prison pa algu ku ami no tabata forma parti di dje, tampoko palabrashon. Ami no ta den niun organisashon kriminal. Un atrako armá di dia kla, ta loke a sosodé na entrada prinsipal di e supermerkado, kaminda tabatin yen di hende, esaki no por wòrdu aseptá. Na Kòrsou e ta sosodé hopi, ”Leopold a menshoná. El a sigui bisa hues i tur presente: ”Tin bes un detenido na momentu di deklarashon tin 2 kos ku por sosodé. Si bo no koperá, hopi bes bo ta sali di malu na final di tratamentu di e kaso. Si bo papia kos, tambe ta malu. Bo mester wak bon kiko bo ta papia, i si ta bai tradusí loke bo a deklará na papiamentu pa hulandes, konta ku bo deklarashon ta kambia drástiko. Hopi bes e palabra ta kambia i tin otro nifikashon, pone ku bo ta bira kulpabel apesar di ta inosente, entre otro den mi kaso. Manera mi a bisa den kombersashon di 2 hende, semper tin informashon. Nunka mi a usa mi derecho di keda ketu. Mi a konta loke a pasa desèmber, kaminda Angelo D. i ami tabatin un kombersashon tokante mi trabou ku ta transporte di plaka. Ora mi a haña sa ku ta trata di informashon pa tira atrako, mi no a sigui papia mas di esaki. Debí na e regla di Delta Security, mi no a no por a duna niun informashon, na Angelo sigur ku no. Tin prueba ku ami no a partisipá den e kaso di robo di plaka for di Van den Tweel Supermarket. Tin prueba ku ami no tabatin e botin i no a haña niun depchi. Angelo mes a bisa na Steven S. ku a usami. E palabra no tabata adekuá. No ta pasobra ami a papia ku Angelo, mi a faya ku hustisia. Angelo a hasi mal uso di loke ami a bisa. Mi ta inosente. Mi tin duele i rabia di loke a sosodé. Mi ta fuerte na mente i awor mi tin dos sentimentu. Rabia i duele. Duele pasobra mi ta sinta lunanan den prison inosente, famia ta sufri i ami a pèrdè trabou. Duele ku komunidat a keda sorprendé. Rabia pasobra mi supuesto amigu, ami ta rabia kuné. Mi ta bisa hues si pa motibu di e kombersashon ku ami tabatin ku Angelo, mi ta kulpabel. Pueblo i Delta Security despensámi. Mi no ta metí, tampoko kómplise den atrako òf kos kriminal. Mi ta pidi hues pa tuma tempu i studia e kaso promé dikta sentensia. Si resultá ku ami ta forma parti di echo kastigabel, por fabor dunami algu kondishonal.


text:
KRALENDIJK – Ya pa algun luna nos ta den gara di vírùs di ‘corona’, loke a pèrkurá pa diferente aktividat grandi ta kanselá.
Entre otro selebrashon Dia di Rincon no a tuma lugá manera kustumber, esaki debí na e pandemia di COVID-19.
Pa loke ta trata Regata di Boneiru 2020, no ta sigur ku e aktividat ta tuma lugá. Ta studiando e fecha eksakto ku normalmente ta organisá Regata, si akaso ta bai organis’é. Ta papiando di entre 7 pa 10 di òktober, òf di 14 pa 17 di òktober. Na e momento aki no tin nada definitivo debí ku gobièrnu di Boneiru no a tuma desishon.
Radio Live 99.9 FM por komprondé di su fuentenan ku e organisashon di Hype Events ku a organisá Regata di Boneiru e último añanan, a manda un karta pa gobièrnu for di novèmber 2019, yamando danki pa e konfiansa depositá den nan pa a organisá e Regata.
Hype Events a informá ku nan no ta interesá mas pa organisá Regata, ya ku nan tin diferente otro proyekto pendiente, ku nan lo bai konsentrá ariba durante añanan ku ta na kaminda.
Di otro banda Notisia live 99 FM a komprondé ku gobièrnu ta papiando ku diferente organisashon pa organisá Regata. Un di nan ta Aquaspeed pa organisá e parti di laman, sinembargo tin kombersashon tumando lugá pa un kompania di zonido, wak si nan ta deseá pa organisá e festival di Regata di Boneiru den futuro. Pues tin intenshon pa separá Regata di Boneiru den sentido ku un organisashon ta enkargá ku e parti di kompetensia riba laman ku boto, i un otro organisashon ta enkargo ku e festival anochi.
Na e momentu aki no tin un klaridat kiko ta bai sosodé ku Regata di Boneiru. E chèns ta grandi ku e aña aki no ta bai tin Regata.
Esaki mirando e asuntu di distansia sosial i problemátika di COVID-19, ku mundu kompletu tin atenshon, kon e ta desaroyá. Ta pensando riba e posibilidat pa organisá Regata 2020 solamente pa e suidadano lokal, i no internashonal. No a tuma desishon si ta bai organis’é , i e organisadó nobo kisas no ta deseá pa organisá Regata pa e hende lokal, loke no ta krea e ambiente kustumbrá. Ta pensa ku si ta solamente hende lokal, e ta pèrdè e sabor di e Regata kustumbrá.
Notisia Live99FM ta pendiente di un informe ofisial di gobièrnu di Boneiru, pa tende kiko ta bai sosodé ku Regata i su futuro.
Un kos ta sigur Hype Events a yama danki di por a organisá Regata 3 aña i awor mester buska un organisashon nobo pa tuma enkargo di e aktividat.


text:
Notifica AO pa motibo di Cuarentena
Aseguradonan di SVb cu ta obliga di bay den cuarentena por notifica AO pa cu esaki. Esaki ta conta pa tur trahado den sector priva. Ambtenaar no tin nodo di notifica AO, debi cu ambtenaar por haci uzo di e areglo di BVVD.
Na momento cu un trahado ta ser obliga pa bay den cuarentena pa DVG e por notifica AO na SVb na 527-2782. E trahado mester por prueba cu el a wordo manda den cuarentena door di DVG. Ora di notifica AO e operador di SVb ta duna instruccion pa esaki.
Pa mas informacion por tuma contacto cu SVb na info@svbaruba.org.
Pa mas informacion riba COVID-19 bishita https://www.arubacovid19.org.


text:
HUNTU. PA DILANTI.
Mas di lokual ku bo ta gusta
Plaser; e ta importante pa tur usuarionan adulto di IQOS. E momentonan ku nos ta spera, sea riba bo mes o komparti ku otro nan. Nan ta nifiká asina tantu pa hopi di nos.
E produkto aki no ta liber di riesgo. E ta kontené nikotina ku por hasi bo adikto. Solamente pa adultonan ku di otro manera lo a sigui huma òf usa produktonan ku ta kontené nikotina.
Ta trata di plaser
Un kambio den perspektiva ta habri e porta di plasernan nobo. Posibilidatnan nobo. Momentunan nobo. Pa positivismo renová.
E produkto aki no ta liber di riesgo. E ta kontené nikotina ku por hasi bo adikto. Solamente pa adultonan ku di otro manera lo a sigui huma òf usa produktonan ku ta kontené nikotina.
MI TA IQOS pasobra...
“Mi por wak henter e partido di futbòl di 45 minüt [emoji di futbòl] sin pèrdè nada. Felis 😀”
@momomelo0829
“Un aña ku IQOS i mi sa ku lo mi no ta bai bèk na usa sigarianan regular. Mi ta sinti mi mes bon, danki.”
Edilma
“E mihó eksperensia pa stòp di huma sigaria ku ta hole malu. Mi ta rekomenda IQOS pa tur hende.”
Alin
Ta bale la pena pa komparti mihó opshonnan ku bo amigunan
Ta e kambio. Registrá pa haña un kódigo di referensia pa un amigu adulto ku ta huma pa asina e usa esaki ora e ta riba IQOS.com. Yuda bo amigunan adulto ku ta huma pa kuminsá un eksperensia liber di huma awe.Rekomendá un amigo
IQOS no ta kima tabaku
IQOS ta keinta tabaku enbes di kima esaki, e nota produsí kandela, shinishi, òf huma. Esaki ta hasi ku IQOS ta un mihó opshon kompará ku humamentu kontinuo
INFORMASHON IMPORTANTE: IQOS no ta liber di riesgo, e ta proporshoná nikotina ku por hasi bo adikto.
Purba IQOS
Purba un aparato IQOS na kas pa [14]dia i deskubrí e sabor di tabaku real ku ta keinta ¡no kima.
Try IQOS before you buy.
It’s worth the switch. But why take our word for it? Try it yourself. IQOS is available for free trials before purchase. Simply fill out the form below and we’ll get in touch with you.


text:
WILLEMSTAD — Dia 5 di mei 2013 a mata Helmin Magno Wiels na pir di Marie Pampoen. E.R.K. a keda sentensiá pa medio di veredikto di 29 di ougùstùs 2014 pa e asesinato aki. Den e veredikto wes a stipulá ku E.R.K. a risibí pago pa e asesinato aki. E veredikto aki a keda konfirmá dor di Korte di Apelashon den su veredikto di 20 di febrüari 2015.
Den e investigashon Maximus ta investigando entre otro ken a duna òrdu pa e asesinato. E sospecho ta ku esnan ku a duna òrdu a rekurí na dos entermediadó ku a usa E.R.K. pa ehekutá e asesinato. Tambe tin e sospecho ku e dunadonan di òrdu a paga un montante grandi na e dos entermediadornan. E investigashon Maximus ta dirigí su mes pa e motibu aki tambe riba e fluho di plaka rondo di e diferente sospechosonan.
Probablemente E.R.K. a risibí djis un parti chikitu di e total di plaka ku a ser pone disponibel. Mayoria di e sobrá plaka a keda serka e entermediadornan. Den kuadro di e investigashon ta hopi importante pa determiná serka ken e sobrá plaka a keda of a keda alohá aktualmente.
Fiskal Mayó di Ministerio Públiko (OM) di Kòrsou a disidí pa pone disponibel un rekompensá na e persona of personanan ku ta pone OM riba e kaminda pa rastreá e plaka i pa konfiská esaki. E altura di e rekompensa ta 50 % (sinkuenta porshento) di e plaka ku finalmente keda konfiská a base di e tip(nan). Mester por determiná ku ta plaka ku a keda pagá pa e asesinato.
Esnan ku tip por tuma kontakto ku polis via e liña di telefòn anónimo 108.


text: Diadomingo mainta ora cu un agente policial a pasa riba e caminda di Pos Abao a bin topa cu un accidente unda un auto a dal un palo di lus. Mesora ela baha atende, a bin resulta segun e dama chauffeur cu e tabata bayendo pariba y e mester bira na man drechi pero ela bira hopi mas prome cu e caminda. Polis a nota cu e dama ta hole hopi na bebida sterki y no por a para firme polis a puntr’e si e ta herida y ela contesta cu no. Polis a bay lague supla y a bin descubri cu e dama a supla mas cu dobbel di e cantidad permiti pa ley, mesora a polis a detene.


text:
Prome Minister Evelyn Wever – Croes: PROME MINISTER TA FELICITA MINISTER DI HUSTICIA Y DIENST BRANDWEER
Brandweer a ricibi material di trabou nobo pa por sigui brinda asistencia na comunidad den forma digno y sigur
Resultado di empeño di Gabinete Wever – Croes I y II
ORANJESTAD – Prome Minister Evelyn Wever – Croes ta sumamente orguyoso di e desaroyonan cu Minister di Husticia Rocco Tjon a logra concretisa. Ta trata di diferente material di trabou nobo pa Dienst Brandweer Aruba, cu ta sumamente importante pa e departamento sigui eherce e tarea importante cu nan tin na un forma sigur.
Manera cu Minister Tjon a splica, Dienst Brandweer Aruba ta un departamento cu pa varios aña a conoce hopi reto. Retonan infrastructural, falta di material, necesidad di truck nobo, educacion y entrenamento di personal y mas. Tabata un reto grandi pero hunto cu Management Team y Sindicato di Brandweer SINBA y danki na e pasenshi di e personal, por bisa cu a logra.
Conseho di Minister a aproba e suma di 2.2 miyon florin cu tabata falta, pa asina por finalisa e compra di cuater truck pa Dienst Brandweer Aruba. Banda di esaki a percura pa e bomberonan haya “bluspakken” y uniform nobo (completo). Minister Tjon a anuncia tambe cu ta den proceso pa regla e posicion huridico di e trahadonan, y a haci palabracion cu companianan Mericano pa entrenamento necesario tuma luga na personal di Brandweer, cual pa hopi aña no tabata e caso.
Di e forma aki ta mira cu desde Gabinete Wever-Croes I y aworaki, a continua cu esaki den Gabinete Wever-Croes II, ta sigui traha riba tur aspecto di mehoracion di Dienst Brandweer Aruba. Prome Minister ta felicita Minister Tjon y Dienst Brandweer cu e logro aki, sin lubida e empleadonan cu tabatin pasenshi durante tur e añanan aki.


text: Oranjestad – Diamars awor ta ultimo dia cu por entrega e plachinan di number di vehiculo cu no ta den uzo Pa haya posibel dispensacion di impuesto pa di dos kwartaal ORANJESTAD – Departamento di Impuesto ta participa cu diamars awor, dia 31 di maart 2015, ta ultimo dia cu por entrega e plachinan di number di aña 2015 di vehiculo cu no ta den uzo. E di dos kwartaal ta cuminsa 1 di april y si e plachinan keda aden pa e kwartaal completo, esta te cu 30 di juni 2015, por haya dispensacion di impuesto. Esaki ta nifica cu no tin mester di paga e impuesto pa e kwartaal ey. Aki ta sigui mas informacion. E condicionnan Ta asina cu pa un vehiculo cu no ta den uzo y cu no lo bay ta den uzo pa un tempo, no lo tin mester di paga e impuesto di un of mas kwartaal durante aña. Esaki ta dispensacion di impuesto y ta valido solamente si cumpli cu e siguiente condicionnan. 1. Ta entrega e plachinan di number prome cu e kwartaal cuminsa (esta prome cu 1 di april 2015) y 2. E plachinan di number ta keda aden pa por lo menos un kwartaal durante aña. Entregamento di plachi di number Por entrega e plachinan di number sea na oficina principal na Oranjestad of na un Oficina di gobierno den districto. Mester acudi cerca un cahero pa yena y firma un formulario. Pa medio di e formulario ta declara cu ta entrega e plachinan y ta duna e motibo por ehempel: pa motibo di biahe largo, vehiculo ta daña etc. Ta reserva e number pa aña fiscal 2015 Departamento di Impuesto ta warda e plachinan di number solamente pa aña fiscal 2015. Durante e periodo aki ta reserva e number tambe pa e doño di vehiculo. Despues di aña 2015, e cliente ta core riesgo di perde su number si acaso e no reacciona. Periodo cu e plachi ta keda aden E dispensacion di impuesto ta depende tambe di con largo un cliente ta laga su plachinan di number aden. Solamente si e plachinan a keda aden pa un kwartaal of mas completo, e ora no lo tin mester di paga e impuesto di e kwartaal concerni. Por ehempel: si e vehiculo ta daña pa un luna so y e doño a busca e plachinan di number bek, e ora toch e mester paga e impuesto di e kwartaal ey completamente. E dispensacion no ta conta pa cada luna cu e plachi a keda aden, sino pa cada kwartaal di aña. No tin dispensacion cu forsa retroactivo No ta duna dispensacion di impuesto cu forsa retroactivo. Esaki ta pa motibo cu mester paga e impuesto delanta. Si entrega e plachinan di number na e momentonan aki, no por haya dispensacion mas pa e prome kwartaal. Dispensacion na e momentonan aki E plachinan di number cu keda entrega na e momentonan aki lo por cay bou dispensacion di impuesto pa e di dos kwartaal, esta april, mei y juni 2015. E plachinan mester keda aden si pa 3 luna largo. Cliente por dicidi di laga e plachinan aden pa e resto di aña tambe. Dispensacion no ta conta pa gasto di plachi Por haya dispensacion pa e impuesto solamente y no pa e gastonan di e plachinan di number. Semper e cliente lo mester paga Afl. 20,- pa gasto di e plachinan.


text:
WILLEMSTAD — Federashon di Futbòl Kòrsou (FFK) i nos selekshon nashonal di futbòl bou di guia di Patrick Kluivert ta yama danki na pueblo di Kòrsou i prinsipalmente na tur e fanátikonan ku a asistí na nos promé kompromiso di e di 2 buèlta di Scotiabank Caribbean Cup kontra Guyana Inglés di djarason último. Un danki spesial tambe ta bai na tur medio di komunikashon pa nan kobertura durante e partido aki, danki na tur spònser, instansianan i un i tur ku a kolaborá pa e promé partido aki tuma lugá kaminda nos selekshon a enfrentá Guyana Inglés i a sa di gana ku e skor di 5-2 ku golnan anotá pa Felitciano Zschusschen (3x) i Gino van Kessel (2x).
Den kuadro di e preparashonnan aki, djasabra dia 4 di yüni lo bai tin un partido amistoso entre nos selekshon nashonal dirigí pa Sr. Patrick Kluivert i un selekshon formá pa hungadónan áktivo di Liga MCB Promé Divishon dirigí pa Sr. Norman ‘Nooi’ Girigorie. E partido aki lo kuminsá 8or di anochi den Stadion Ergilio Hato.
Promé ku e enkuentro aki lo bai tin un partido entre nos selekshon U-17 i e ekipo kampion di kampionato hubenil U-20, Victory Boys pa mitar di 6 di atardi.
Preis pa e partido amisto aki lo ta fl.10 general miéntras mucha te ku 12 aña ku 60+ ta kosta fl.5,-. Karchi pa e partido aki lo ta na benta na lokètnan di Stadion Ergilio Hato for di mitar di 5 di atardi i porta nan tambe lo habri for di mitar di 5 di atardi.
E hungadónan ku a keda invitá pa e selekshon di Liga MCB ta lo siguiente:
- Raymar Revierre (Vesta)
- Kevin Kort (SUBT)
- Jahir Valerius (Victory Boys)
- Bryan Bakboord (Victory Boys)
- Cedrickson Antonio (Victory Boys)
- Isaï Marselia (eks Jong Holland)
- Norvianel Naar (Jong Colombia)
- Rubiensly Heriquez (Undeba)
- Ishuar Martina (Hubentut Fortuna)
- Jestle Malacia (SUBT)
- Bryan Roosje(Scherpenheuvel)
- Kurstin De Mei (Centro Barber)
- Soranley Thomsjansen (Centro Barber)
- Faron Troeman (Centro Barber)
- Jimberson Vapor (Centro Barber)
- Dean Lourensz (Centro Barber)
- Mirco Colina Jr. (Centro Barber)
- Gerion Alberto (Centro Barber)
- Christopher Isenia (Centro Barber)
- Jurensley Martina (Centro Barber)
- Deannejive Willems (Centro Barber)
- Tyronne Maria (Vesta)
- Ivanny Calvenhoven (Centro Dominguito)
- Ashar Bernardus (Centro Dominguito)
- Gedeon Poppen (Centro Dominguito)
Un yamada ta bai na hinter e pueblo di Kòrsou pa asistí na e tremendo partido amistoso entre nos selekshon nashonal dirgí pa Sr. Patrick Kluivert i un selekshon formá ku hungadónan di Liga MCB promé Divishon dirigí pa Sr. Norman ‘Nooi’ Girigorie.


text: KRALENDIJK – 16-1-2020 ta otro fecha bunita pa Jeandre Cicilia, kende a logra algu grandi pa loke e ta hasi ku hopi pashon. Cicilia tin algun aña hopi aktivo bulando i praktikando bulamentu di avion. Djaweps 16 di yanüari el a pasa ku éksito “instrument rate”, esta e di 2 strepi. Awor e tin e lisensia pa por bula avion durante dia i anochi. No solamente anochi, sinembargo bulamentu den nubia ta un práktika special pa momentu ku un pilot ta bulando i no tin bista pafó di e avion, mester por hasi uso di “instrumènt” den e avion. Pues sigur ta un paso grandi awor loke el a logra komo piloto. E kaminda ta largu sinembargo Cicilia ta kontinuá awor ku e práktika pa hasi buelo komersial. E práktika tabata na Paris Air Flight School, Airport West, Vero Beach, Florida. Aktualmente e ta den eksterior i Radio Live 99.9 FM ta felisit’é i éksito pa kontinuashon. Riba potrèt momentu el a risibí e di 2 strepi.


text:
Sèkstant
Seri di Herensia Kultural
Boneiru tin un historia marítimo riku di hende hòmber ku a nabegá laman rònt mundu. Tabatin tambe doño di barku boneriano ku tabata nabegá pa diferente pais den Karibe i Suramérika. Riba e listanan di nabegante ku a pèrdè nan bida den II Guera Mundial durante e kampaña di supmarino aleman pa torpediá barku, ta aparesé nòmber di hopi boneriano.
Nabegantenan tabata usa un sèkstant pa konosé nan posishon ora no por mira ningun marka di tera na horizonte. Nan tabata usa sèkstant pa kalkulá rumbo di solo, strea òf planeta na firmamento. Ku e datonan aki por derivá e posishon geográfiko di un barku riba laman ganchu. Esaki yama nabegashon astrológiko. Awendia ku kòmpiuter, e sistema di GPS (Global Positioning System) i komunikashon ku satélite ta dominá den nabegashon no ta usa sèkstant asina tantu mas.
Museo Bonaire a amplia su kolekshon di artefakto, na luna di yüli 2001, ku un sèkstant ku ta karga historia di sigur tres generashon boneriano, a traves di Willfried (Willy) Johan Wientjes.
Ta Abraham (Banban) Jacob Neuman (1876-1941) a kumpr’é na New York na fin di añanan 1890 pa usa den su trabou komo kapitan. Banban Neuman a siña entre otro su suegro Willem Fridus Johannes (Shon Fi) Booi nabegá. Shon Fi (1901-1978) tabata kasá ku Carmen Adelaida Neuman (Shon Eda), yu di Banban Neuman. Banban despues di tempu a duna Shon Fi Booi e sèkstant. Shon Fi Booi na su turno a regal’é komo apresio na su aktuprimu Willy Wientjes, komo esaki tambe a sigui ku e tradishon di bai nabegá. Willy a nase na Aruba dia 31 di mei 1958 i a fayesé luna pasa na Boneiru. Willy a studia nabegashon na Hogere Zeevaartschool “Michiel de Ruyter” na Vlissingen i a nabegá riba ruta internashonal komo promé stürman i kapitan pa e kompanianan hulandes Dok Express i Moerman. Despues di a retirá komo nabegante Willy Wientjes a bin biba na Boneiru den kas di su tanta grandi Belica Salsbach.
El a laga restorá e sèkstant i pa laga pon’é den Museo Bonaire. El a fayesé promé ku e trámitenan formal di firma un kontrakt a tuma lugá. Ku un ruman di Willy Wientjes, Gobièrnu di Boneiru a firma 20 di ougùstùs 200, un kontrakt pa fiá entregá e sèkstant.
E sèkstant te ainda ta wardá den su kaha di palu original manera Banban Neuman a kumpr’é na New York. Den tapa di e kaha tin ainda un pida etikèt di e fábrika riba kua tin skirbí “J. D. Magus New York”. E ta eksponé den e sala kaminda Museo Bonaire tin algun artefakto di nabegashon manera: modelo di boto, kompas, manteka pa tam liña, telegraf di barku i un lampi di torno. E sèksant ta un artefakto kargá ku storia di laman na memoria di Willy Wientjes i esnan ku tabat’ei promé kuné.
Danki na:
Famia J. Wientjes, Jan Mol i Boi Antoin.
portrèt:
Sèkstant di tres generashon di nabegante boneriano
Fuente
Antoin, Boi; “Boneiru di Antaño (lV)”
Hartog, J.; “A short history of Bonaire”
Nooijen, R.H.; “Isla di Papa Cornes”
Teksto: Hubert Vis. Portrèt: Susan Swygert.


text:
KRALENDIJK – Ayera djarason 9 di òktober a tuma lugá apertura ofisial di ‘Regata 2019’. Diferente grupo, kada un representando nan pais a marcha den sentro di suidat bai finalisá dilanti di e esenario prinsipal banda di bestür kantor. Momentu ku e gruponan a yega na esenario nan a subié p’asina tur presente tuma nota di nan.
Maestro di seremonia Aimed Ayubi a yama gezaghèber di Boneiru Edison Rijna pa dirigí palabra i deklará Regata 2019 ofisialmente habri. Rayshantaly Coffie “Miss Tourism Bonaire” a gradisí tur hende pa nan presensia, i pa pasa dushi dianan di Regata. Despues a kontinuá presentashon di “Dance Sensation Dasschool Bonaire”. Seguidamente a presentá un grupo di persona kendenan resientemente a hasi diferente grabashon relashoná ku e deporte ku nan ta práktika den eksterior. E grupo di persona tabata bou di guia di Reksel Engelhart di “BYOF”. Despues a sigui ku presentashon di “Ritmiko Timon Krioyo”, Jeady i Tsean i su banda a sera e promé anochi. E área tabata yen yen di hende pa gosa di e promé dia di Regata


text:
E nasimentu di e yu di Dios no ta sosodé mediante intervenshon humano. Ni den iglesianan, ni den doktrina i menos ainda ku konosementu bíbliko por hasi ku un hende nase di Dios. E nasimentu di e Spiritu Santu ta obra eksklusivo di djE. E forma ku e ta traha ta e milager di tur e milagernan, meskos ku den e generashon di Hesus.
Maria a puntra e angel kon Hesus lo wòrdu engendrá, si e no tabata tin niun kontakto ku niun hòmber. E angel a rospondé:
E ora ei e angel a kontest’é: ‘Spiritu Santu lo baha riba bo i poder di Altísimo lo tapa bo manera un sombra. P’esei e yu ku lo bo trese na mundu lo ta santu i nan lo yam’é “Yu di Dios”.
Lukas 1:35
Di e mesun forma ku Hesus a wòrdu engendrá den e barika di Maria, tambe e yunan di Dios ta wòrdu engendrá pa medio di e Spiritu Santu, kemen, E ta rondoná e persona ku Su sombra.
Den e momentu ei, tin hopi yoramentu. Promé, di tristesa, pa e pikánan kometé, ya ku e Spiritu ta konvensé nan di esaki. I, ora e ta sinti su mes kompletamente pèrdí, e persona ta buska Ken por salbé. I, nuevamente, e Spiritu Santu ta señalá p’e e Salbador. Den e instante ei, e persona ta duna su mes pa Señor Hesus ku tur su forsanan, kurason i komprondimentu. E ora ei, e yoramentu di tristesa ta transformá den un goso i alegria imposible di komprondé.
For di e momentu ei, e persona ta haña e Karakter Divino (karakter kompletamente diferente i e frutonan di Spiritu Santu) pa biba un bida nobo.


text:
Hungamento di sam
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Hungamento di sam ta un sistema di microfinanzas masha popular na Aruba y Corsou. Esaki ta un sistema di spar, den cua un grupo di hende ta paga un placa fiho durante cierto temporada y cada biaha un di e hendenan cu ta forma e grupo ta na turno pa cobr'e completo. Esun cu ta na cabes di e sam ta haya pago pa esaki. En general hungament'i sam ta hung'e den un circulo sera, manera team di trabou of grupo di famia.
Antes e tawata un sistema pa spar placa, mas tanto pa hende pober cu tawatin mester di haci nan cos, p.e. pa mantencion di cas. Awendia bo por hacie na un manera mas moderno, via credit union y banco. Pa e hende participa e wega aki mester ta dispuesto pa no falta di paga ora tu su turno. Tin cuater tipo di sam: sam di dia, sam di siman, sam di kinsena (cada 15 dia) y sam di luna. Esaki ta mas un custumber pa e taxista y chauffer di bus cu gusta hunga esaki. Na Corsou nan ta yama esaki 'kalbas'. Ta papia di esaki, pasobra antes tawata warda cen den calbas.


text:
WILLEMSTAD – Orco Bank a komprometé dinobo pa un periodo di tres aña komo patrosinadó prinsipal di e fundashon Ride for the Roses Curaçao. Djaluna dia 18 di desèmber gerensia di e banko a firma e konvenio ku e fundashon ku ta para pa organisashon di e proyekto anual mas grandi pa rekoudá fondo na Kòrsou na fabor di e lucha kontra kanser i e sosten na pashènt di kanser i esnan mas yegá na nan.
Ya for di 2006 Orco Bank ta fungi komo spònser prinsipal di e evento deportivo ku partisipashon tur aña di alrededor di 10 mil persona di tur edat. Ku e kontrato ku a firma ayera, Orco Bank ta komprometé atrobe ku e Ride pa e añanan 2018, 2019 i 2020, ku e opshon pa despues prolongá e laso un biaha mas. E fundashon Ride for the Roses ta apresiá e aktitut konstruktivo aki di e patrosinadó prinsipal Orco Bank inmensamente. E siguiente edishon ta djadumingu dia 21 di yanüari 2018 pa Ride (kore baiskel), Swim & Walk for the Roses, miéntras un siman promé riba dia 14 di yanüari ya tin e Sail for the Roses.
E konvenio prolongá di patrosinio a haña firma na nòmber di Orco Bank di señora Milouzka (Milli) Sprock (Managing Director Finance & Operations) i Kenny Canword (Managing Director Commercial Affairs, ámbos na man drechi riba potrèt) i na nòmber di Ride for the Roses di Robbin Martina (presidente, meimei) i Benno van Leeuwen (sekretario).


text: Diaranzon anochi a drenta informe di cu tin un Toyota Rav shinishi algun auto coriendo malo tras di un patruya riba e caminda di Hato pa Tanki Flip, mesora central di polis a pasa e informa e patruya concerni pa para y controla e auto pa wak si di berdad e chauffeur lo ta burachi. Na altura di e rotonde Tanki Flip polis a logra para e auto concerni y a atende cu e chauffeur. A bin resulta cu e chauffeur no ta burachi pero ta un persona cu tin un herida na su man cual a pone cu cada biaha e tin cu hala su man y pesey e tabata core un poco zig zag riba caminda.


text:
Kòrsou e siman aki, di djaluna 22 te ku djasabra 27 di mei, ta anfitrión di e di 31 edishon di Senior Pan American Karate Championships 2017. Entre 300 pa 450 karatekanan for di 30 pais lo kompetí den diferente kategoria kontra di otro. Pa promé biaha tambe lo tin pelea den divishonnan di Para-karate.
E Senior Pan American Karate Championships 2017 ta tuma lugá den sala grandi di World Trade Centre (WTC) na Piskadera. Di promé 2 dianan dje evento ta reservá pa kurso pa entre otro rèfri, tayer i reunionnan tèkniko, miéntras ku e kompetensianan den e diferente kategorianan mes ta ranka sali riba djaweps 25 di mei.
E komishon organisadó ta konsistí di e sigieunte personanan: William ‘Junior’ Millerson, Gilberto Doran, Humphrey Josefa, Ivonne Leito-Senff, Andy Nicolaas, Franklin Martis, Aubrey Pasial, Jervhes Josephia, Fausto Kirindongo, Charles van der Geld, Euclid Landsmark i Kenneth Gaari.
E akomodashon ofisial kaminda e karatekanan for di eksterior ta keda, ta Hilton Hotel. Esaki pues ta keda den serkania di WTC, kaminda e peleanan ta tuma lugá


text:
KRALENDIJK – Gezaghèber Edison Rijna a papia tokante un fase nobo ku Boneiru ta bai drenta entrante awe djarason anochi 12’or. “Komo gezaghèber mi a tuma algun desishon i lo papia di nan awor pa komunidat ta na altura di e situashon nobo pa Boneiru. Mayan djaweps ta kuminsá trese 130 hende for di Hulanda esta e studiantenan di awor te ku 30 di yüni. Ta tèst e hendenan na èrpòrt i nan por bai kas, i tin kontròl riba nan moveshon. Nan por sali pa hasi kompra, sinembargo si por evitá di sali kas ta mihó.
Entrante 12 di yüni ta bai tin e asina yama ‘bùbel’ entre Kòrsou, Aruba i Boneiru. Ya un temporada a pasa i e hendenan por biaha sin mester bai karentena riba un di e islanan. Ku tur e kasonan aki mester mantené distansia sosial. Aruba i Sint Maarten tin plan pa habri pa Merka i si esei tuma lugá, no por sigui ku biahamentu entre Aruba i Boneiru. Lo sera espasio aerio pa Aruba inmediatamente. Saba i Sint Eustatius tambe ta risibí persona for di Boneiru, sinembargo e bishita ta poko mas limitá pa kantidat di hende debí ku e isla ta chikitu. Awor no tin buelo stret pa aya, sinembargo e posibilidat pa bai aya ta posibel.
No tin niun nesesidat pa prolongá e ‘nood verordering’. Tur kos ta bai ta normal entrante awe nochi na Boneiru. Por organisá torneo di deporte, sinembargo mantené entre otro distansha sosial i kumpli ku medidanan di higiena. Meskos ta konta pa turista ku bishitá e isla. Si algu sosodé, nos ta bai bèk na e situashon ku nos tabata den.
1 yüli ta habri pa risibi turistanan di Hulanda, Bèlgika, Luxemburgo, Fransia i Alemania. 1000 turista por bishita Boneiru pa siman. Un di e eksigensianan ta ku e personanan aki mester tèst negativo 72 ora promé ku bula. Si un hende lokal biaha momentu ku e regresá, mester hasi tèst ku e ta negativo. Meskos ta posibel pa bai Aruba i Kòrsou ku boto.
Si bo ta sinti algu di enfermedat mester avisá e departamentu di salubridat publiko. Mester tin seguro di malesa pa tur biahero sino no ta posibel bishita Boneiru. Si un hende bai den eksterior i no por regresá kas debí ku frontera ta sera, e mester perkurá pa e por kontinuá riba su mes responsabilidat. No tin repatriashon mas. Boneiru ta bon prepará pa kualke situashon ku por presentá momentu ku habri frontera, tabata entre otro loke gezaghèber a menshoná.


text:
Kralendijk – Ku pinturanan kolorido speshal pinta pa nan tata,
tres mucha di akohida “Paraiso di muchanan kontentu” a sa di destaká. Nan a gana e kompetensia di pintamentu ku Biblioteka Públiko a organisá speshal pa selebrashon di e dia ei.
E aña aki a skohe akohida despues di skol “Paraiso di muchanan kontentu” pa tene e aktividat. E ganadornan tabata den tres kategoria. Kategoria di seis, ocho i diesun aña.
Komo ganadó den kategoria di 6 aña tabata Abrielle Rooi, den ocho aña D-jayley Frans i den diesun aña tabata Gillienne Thielman.
Di parti di Biblioteka Públiko e muchanan a risibí un buki di lesa i nan a risibí un bunita regalo pa nan tata tambe.


text:
WILLEMSTAD — Ta ku grato plaser nos por anunsiá ku e mantenshon di tantu e mastnan komo e sistema di iluminashon den Tio Daou Ballpark a inisiá.
Ta trata aki di un total di 6 mast di iluminashon di entre 24 i 27 meter ku lo risibí e mantenshon nesesario i di kua lo probechá pa kambia tambe tur e peranan LED ku ta kimá den nan.
E mesun kompania ku a instalá e sistema di iluminashon ta enkargá tambe ku e mantenshon aki ku ta keda realisá kada pasa kuater pa sinku aña.
Ta apliká e sistema di mantenshon aki pa evitá ku e mastnan ta deteriorá demasiado i pone ku mester desmantelá esaki den su totalidat pa por hasi e mantenshon nesesario i konsekuentemente lo hasi e trabounan i e gastunan muchu mas grandi.
Mester remarká ku e trabounan lo ta kla pa e kampionato di beisbòl little league i su serinan di playoff por tuma lugá. Meskos ta konta tambe pa e kampionatonan di beisbòl hubenil, klase A i dòbel A ku lo mira akshon den un sistema di iluminashon kompletamente renobá.
E famoso evento di tur fin di aña ‘baseball week’, ku ta konta ku partisipashon di mayoria di nos peloteronan profeshonal, tambe ta tuma lugá den Tio Daou Ballpark.
Un primisia tambe ta e echo ku e federashon di beisbòl di Hulanda, KNBSB, tambe ta planiando algun evento relashoná ku e posibel prospektonan i e selekshon di beisbòl di Hulanda ku ta tuma lugá den Tio Daou Ballpark.
Pues sigur lo bira un aña kargá ku basta aktividat atrobe despues di dos aña di no muchu aktividat pa loke ta e deporte di beisbòl. Un danki na tur e patrosinadornan i tambe e boluntarionan ku a i ta dunando un man konstantemente pa nos por mantené Tio Daou Ballpark den óptimo kondishon.


text: KRALENDIJK – Awe djadumingu algu promé ku 7’or di anochi a tuma lugá un aksidente di tráfiko entre 2 outo di famia na altura di Parke Tului na Playa Pabou. Shofùr di un Toyota Yaris a subi kaminda sin tuma nota ku un Nissan Tida tabata aserkando riba kaya Grandi. E choke tabata unu inevitabel. E Toyota Yaris a dal den banda di e Nissan Tida ku konsekuensia ku shofùr di e outo aki a pèrdè kòntròl i basha kurá di un kas abou. Ambos vehíkulo a risibí basta daño material. Ambulans a presentá na e sitio pa un chekeo médiko pero no tabata nesesario pa transportá ningun persona pa hòspital. CRS ta kontinuá ku e investigashon.


text:
Pa di dos aña siguí MBO Bonaire por a entregá un diploma cum laude na entrega di diploma. E aña’ki e honor a toka Annie Xie, ku a finalisá su estudio di Kolaboradó Finansiero Atministrativo ku resultadonan ekselente. Na ougùstùs Annie ta sigui ku su estudio pa Atministradó di empresa. E tin pleno ambishon pa slag cum laude pa e estudio akí tambe.
Na MBO Bonaire ta posibel tambe pa terminá un estudio den tempu aselerá. Studiantenan ku mustra durante promé fase di nan estudio ku nan ta kapta e konosementu i abilidatnan fásilmente, por haña chèns pa hasi nan estudio un aña mas lihé ku sobrá di nan klas.
E aña akí tin asta dies studiante ku a terminá nan estudio den tempu aselerá:
Francisco Tavares da Silva (Kolaboradó Deporte i Rekreashon), Angie Albarracin Cuevas (Atministradó di Empresa), Widjay de Windt (Promé Mòntùr/elèktrishèn Instalashon Eléktriko), Mary-Clare Kirindongo (Profeshonal Multifunshonal empresa di Mantenshon i Reparashon), Jurdaily Ascencion, Francy Kock, Fabianne Pikerie, Cheyenne Tribhawansingh, India Spanner en Annie Xie (Kolaboradó Finansiero Atministrativo)
Liset de Keijzer, orguyoso direktor di unidat, a ekspresá su apresio pa tur e prestashonnan sublime akí: ‘Mi ta mashá orguyoso di e studiantenan akí. Nan ta demostrá ambishon, perseveransia, independensia i ta bai e mia èkstra pa finalisá nan estudio mas lihé i ku bunita resultado’.


text:
Resultadonan di Beisbòl Liga Grandi ayera:
- Kansas City Royals a derota Cleveland Indians ku skor di 11-5
- Toronto Blue Jays a gana Boston Red Sox ku skor di 11-8
- Chicago White Sox kontra Baltimore Orioles a keda postpone pa motibu di protestanan ku ta tumando lugá na Baltimore. E partido di awe lo keda hunga na Baltimore pero ku porta sera, sin publiko. Dia 1 te ku 3 di mei Baltimore mester a risibí Tampa Bay Rays pero e partidonan aki lo keda hunga awor na Tampa ku Baltimore komo ekipo di kas
- Tampa Bay Rays a pèrdè di New York Yankees ku skor di 4-2
Didi Gregorius a konektá 1 hit den 3 turno na bate. Didi tin un promedio di .224. E ekipo di New York Yankees a anunsiá ku na a pone picher Masahiro Tanaka riba lista di hungadó inkapasitá. Esaki Despues ku un MRI a mustra leshon na e picher su brasa. Segun Brian Cashman, Tanaka lo pèrdè por lo mínimo un luna di e temporada
- Milwaukee Brewers a pèrdè di Cincinnati Reds ku skor di 4-2
- New York Mets a pèrdè di Miami Marlins ku skor di 4-3
- Washington Nationals a derota Atlanta Braves ku skor di 13-12
Andrelton Simmons a konektá 1 hit den 5 turno na bate ku 1 base por bola, 2 kareda anotá i 2 kareda empuha. Andrelton tin un promedio di .273
- Pittsburgh Pirates a pèrdè di Chicago Cubs ku skor di 6-2
- Seattle Mariners a derota Texas Rangers ku skor di 2-1
- Detroit Tigers a pèrdè di Minnesota Twins ku skor di 3-2
- Philadelphia Phillies a pèrdè di St. Louis Cardinals ku skor di 11-5
- Colorado Rockies a pèrdè di Arizona Diamondbacks ku skor di 12-5
- Los Angeles Angels a pèrdè di Oakland Athletics ku skor di 6-2
- Houston Astros a derota San Diego Padres ku skor di 14-3
- San Francisco Giants a gana Los Angeles Dodgers ku skor di 2-1
Partidónan di Liga Grandi pa awe:
- Milwaukee Brewers kontra Cincinnati Reds
- Tampa Bay Rays kontra New York Yankees
- Detroit Tigers kontra Minnesota Twins
- Chicago White Sox kontra Baltimore Orioles
- Houston Astros kontra San Diego Padres
- Kansas City Royals kontra Cleveland Indians
- Toronto Blue Jays kontra Boston Red Sox
- New York Mets kontra Miami Marlins
- Washington Nationals kontra Atlanta Braves
- Pittsburgh Pirates kontra Chicago Cubs
- Seattle Mariners kontra Texas Rangers
- Philadelphia Phillies kontra St. Louis Cardinals
- Colorado Rockies kontra Arizona Diamondbacks
- Los Angeles Angels kontra Oakland Athletics
- San Francisco Giants kontra Los Angeles Dodgers
Breve:
- Kenley Jansen a enfrentá batidonan den praktiká di Los Angeles Dodgers ayera pa promé biaha for di febrüari. E ekipo lo manda Kenley Liga Menor mas den fin di siman kaminda Kenley lo sigui prepará pa bin bek ku ekipo di Dodgers den Liga Grandi. Kenley ta para pa regresá ku e ekipo banda di e di dos siman di mei.
Klase A
- Carlton Daal a konektá 3 hit den 3 turno na bate ku 1 kareda anotá i 2 empuha pa Daytona Tortugas. Carlton tin un promedio di .204
- Darren Seferina a konektá 1 hit den 4 turno na bate pa Peoria Chiefs. Darren tin un promedio di .286
- Gianfranco Wawoe a konektá 1 hit den 3 turno na bate ku 1 kareda empuha i otro anotá pa Clinton LumberKings. Gianfranco tin un racha di 12 partidó konsekutivo konektando hit i a pone su promedio na .367
- Ozhaino Albies a konektá 2 hit den 4 turno na bate ku 1 kareda anotá i 2 base roba pa Rome Braves. Ozhaino tin un promedio di .284


text:
Diamars anochi mi a keda completamente babuca despues cu mi a wak un video di Marisol Lopez Tromp cu ta circulando riba Facebook. Den e video aki Marisol ta papia di e condicion di Bubali Plas y RWZI. E ta menciona con preocupa e ta pa e coralnan, beachnan, turista, localnan y lo demas. E ta menciona cu mester di upgrade, mantene y mehora RWZI mientras cu tin un musica di suspenso ta toca den background. Hopi bunita e video ta, pero e contenido no ta refleha ni pa un seconde loke fraccion di MAS ta para pe. Y ta netamente esaki ta e motibo di e articulo aki, pasobra como representantenan di pueblo nos mester ta critico pero sigur no gañado ni manipulado. Specialmente ora cu fraccion di MAS su accionan di pasado recien ta grita totalmente opuesto di e contenido di practicamente henter e video publica.
- Durante di e reunion publico di Carmabi 31 di Januari 2022 mi a presenta un mocion den Parlamento den cual a urgi coleganan pa aproba lo siguiente; 1- Pa urgi gobierno bin cu un meerjarenplan structural di mantencion pa tur tres planta di RWZI, specialmente esun di Bubali Plas. 2- Pa aloca fondonan necesario den begroting pa asina por realisa e inversionan necesario pa mantene structuralmente tur tres planta di RWZI. Marisol y sra. Gunn a vota contra di esaki, y awor kier pretende di kier salvaguardia Aruba di e situacion na RWZI. Esaki nos ta yama hipocrecia maximo!
- Marisol: “Minister President a sconde rapport pa Parlamento y pa pueblo.” Esaki tampoco ta berdad. Como Parlamentario y representante di pueblo ma bay den sala di Parlamento cerca director di DNM cu a bisami cu e personalmente a duna ex-minister Marisol un presentacion di e draft di Carmabi Rapport den su oficina! Kiermen, Marisol tabata sa di e rapport, no a actua ni haci nada (atrobe) cu e situacion alaramante di RWZI, y despues kier grita den Parlamento cu a sconde rapport p’e mientras e a wak e prome cu nos tur! Ademas, e rapport di DNM a conseha gobierno den punto 5.3: “Gefaseerd publicatie van de Carmabi Rapport aan publiek”. Esaki a sosode asina mes! Atrobe Marisol kier a hunga un wega politico y bisa cu gobierno ta sconde rapport pa pueblo! Esaki nos ta yama un comportacion bergonsoso y gañamento.com.
- Tempo Marisol tabata den Parlamento den constelacion di AVP, nunca a worry cu RWZI pa hopi aña. A inverti 1 miyon so den 8 aña. Awor Gobierno a laga traha rapport Carmabi, ta siguiendo conseho di expertonan y ta invertiendo miyones. Ki Marisol a haci ora e tabata por? Nada!
Marisol a aproba e presupuestonan desastroso y e djodjomento di AVP den gobierno. Ta 60 miyon so tabata tin mester pa cumpra un planta nobo pa RWZI, pero Marisol y AVP nunca a wak e planta di RWZI como un prioridad. Awor cu Rapport Carmabi a bin, e ta preocupa! Increibel! Ainda tin hopi mas prueba di e gañamento constante di Marisol, pero pa aworaki nos ta lag’e te akinan pa pueblo mes husga. Adhunto tur documento pa pueblo por wak tur e pruebanan!
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Den cuadro di finalisacion di e estudio pa bira maestro di scol e studiantenan di Instituto Pedagogico Arubano (IPA) di ultimo aña mester haci un investigacion y un proyecto social. E investigacion ta pa nan tesina di finalisacion di estudio (afstudeerproject) y e proyecto social ta na bienestar di un instancia, grupo of comunidad en general. Di e delaster aki nan mester haci un presentacion cu ta forma parti di e examen final. E presentacion lo ta den forma di un exposicion caminda nan ta presenta nan proyecto na e docentenan di IPA, e instancianan y na publico en general. E proyecto social ta hopi importante den cuadro di e desaroyo como docente y “agente social”, esta como persona clave den nos comunidad Arubano cu ta participa y contribui activamente den e desaroyo social y cultural di nos pais. E aña aki nos studiantenan ta presenta varios proyecto y topico interesante cu nan a elabora y traha riba nan conhuntamente cu e instancianan social na Aruba. Algun di e instancianan aki ta entre otro Stichting Thuiszorg Aruba, Kiwanis Builders Club¸ 'The Heart of San Nicolaas', Brighter Future¸ Adventist Church, Fundacion Biba Bou Guia y Fundacion Hende Muher den Dificultad.
Aki nos ta duna un bista di e studiantenan y e topico di nan proyecto social cu nan lo expone:
- Marieanne Hsing: Duna un man, na nos grandinan - Stichting Thuiszorg Aruba.
- Kathleen Croes y Mandy Jeuken: Bouwen aan onze toekomst. Het professionaliseren van jonge kinderen - Kiwanis Builders Club.
- Carolien Broeksema: Ban wak lus cu nos grandinan. Het bevorderen van sociale contacten bij ouderen - 'The Heart of San Nicolaas'.
- Shantal Hijmering y Haydianne Croes: Fundraising Brighter Future: Als hulp bij het ontwikkelen van een snoezelruimte - Brighter Future.
- Cleopatria Brice: Get your Plate in Shape - Adventist Church.
- Zaida Franken y Neelam Harilall: Het inrichting van een nieuwe kantoor en het ontwikkelen van promotiematerialen voor de stichting Fundacion Biba Bou Guia - Fundacion Biba Bou Guia.
- Solangel Laclé y Jo-Anne Alberts: Ni un victima mas - Fundacion Hende Muher den Dificultad.
E exposicion di e proyectonan social ta habri pa publico diaranson dia 6 di februari di 2or pa 6or di atardi na IPA. Tur educador y interesado ta keda cordialmente invita pa asisti na e exposicion interesante aki di nos studiantenan.


text:
Dialuna mainta durante patruya polianan pasando den Bubali a nota un auto den e rooi y a baha check kiko a pasa. A bin resulta cu aki ta trata di un chauffeur y pasahero hulandes europeo cu a caba di yega Aruba ayeratardi bayendo direccion pariba a bay kita pa un cacho y e chauffer a perde control y e auto a bay cay den e rooi. Afortunadamente ningun hende a resulta herida.
1 thought on “Den e prome dia na Aruba chauffeur hulandes europeo a kita pa cacho perde control y bay cay den e rooi”
-
Soms heb je van die dagen…


text:
Dialuna anochi riba e caminda principal di Kamerlingh Onnestraat na Solito un suzuki van a dal un hoben cu a yega crusa caminda y consecuencia e hoben a cay den e rooi cu tin pabou di caminda. E impacto tabata fuerte, un testigo cu a mira loke a pasa a baha di biaha y constata cu e mucha homber no ta moviendo y a raporta di biaha na polis.
Patruyanan ta yega di biaha y cera e caminda, a constata cu e mucha no ta moviendo mes y a pidi ambulance cu sumi urgencia. E tres unidadnan di ambulance a presenta di biaha unda paramedico a drenta accion di biaha cu nan mashin pero a constata cu no por haci nada mas debi cu no tin pulso. A solicita dokter pa presenta na e sitio cu tambe a yega na e sitio basta lihe. E momento ey polisnan no por a haya ningun identificacion pa identifica e persona aki. Despues di basta rato un mama ta yega na e sitio debi cu ainda e yiu no a yega cas y aki ta haya e noticia lamentable cu su yiu a fayece den un accidente pisa. Specilista di trafico tambe tabata presente hunto cu fiscal y departamento forensico pa saca potretnan. Pa 10:20 dokter Texier a constata morto di Gustavo Adolfo Solarte Sanchez hoben di 20 aña. naci na Colombia 4 di april 2002. E di dos morto den trafico pa 2022
Paz na su restonan.


text:
Bo tabata sa cu na Aruba antes tabata sconde webo di plastic cu mangel aden, pero tambe webo herbi. E mucha por come esaki tambe.
Hopi hende ta puntra kico e webo y e conenchi tin di hasi cu otro? Un conenchi no por pone webo, toch? Esey ta berdad! Pero tanto e webo y e conenchi tin di hasi cu e esencia di Pasco Grandi cu ta ‘bida nobo’. Originalmente e celebracion di ‘bida nobo’ ta bin di paisnan Europeo cu ta celebra e periodo cu frui ta caba y primavera ta cuminsa. E periodo aki flornan ta sali atrobe, e parhanan ta pone webo y e conenchinan ta nace. Pasco Grandi ta conta nos di e resureccion di Hesus Cristo. Di su bida nobo y nos bida nobo. Historia a pone cu cerca e muchanan chikito, e dos tradicionnan aki a cay hunto den e celebracion di Pasco Grandi.
Bo tabata sa cu na Aruba antes tabata sconde webo di plastic cu mangel aden, pero tambe webo herbi. E mucha por come esaki tambe.
Con exactamente e conenchi y e webo a bin hunto den e buscamento di webo nos no sa exactamente. Podise pasobra esaki ta un forma mas facil pa muchanan compronde kico bida nobo ta. Si nos wak bon tin hopi elemento educativo den e buscamento di webo. E mucha mester hasi su best pa e haja e webonan. Si e logra, e tin un recompensa, e ta haja un regalo. E mucha ta sinja hasi actividad hunto y hunga cu otro mucha. Nan ta verf e webo y esaki ta tene nan bezig na un forma creativo. Tur esaki ta sinja e mucha cosnan cu por benefici’e ora e bira grandi. E ta sinja balornan educativo y creativo. Leuk pa sa, toch?
E recorte di corant aki por pone nos puntra nos mes kico ta pasando den nos comunidad. Kico ta di mas y kico ta falta cu un hoben di 15 anja ta bay horta y destrui auto. E ta realisa kico esey ta nifica pa e donjo? E ta pa sport, necesidad of djis pa placer? Of podise e ta un forma di manda un mensahe na nos comunidad cu e kier atencion y stimacion?
E proximo articulo ta papia di un hende haja unda su curpa a casi putri ful caba. Niun hende a haja su falta? Kico ta pasando cu nos Aruba dushi tera, hopi hende ta puntra nan mes. Tin hopi cos cu ta bay robes, pero poco hende ta analisa y wak e tendencia unda nos ta bayendo. Y ta hopi normal, pasobra e lo obliga cada un di nos pa mira paden, den nan curason, nan cas y nan bida. Y esaki no ta necesariamente nan culpa.
Nos ta biba den un comunidad basa riba materialismo y consumerismo. Economia tin cu draai, tur hende kier gana mas tanto placa posibel a costo di kico y ken no ta mes importante pa tur hende. Traha pa gasta y haja mas cos. Idealismo? Kico esey ta? Cos pa hendenan cu ta zweef! No tin tempo pa nada. Bo yiu su rapport di Pasco a sali bon? E ta haja un iPad bou kerstboom! Ora e slaag pa bay Colegio, kico bo ta dun’e? Ah, un iPhone, di mes! Y despues?
Pero bo a corda di duna e mesun yiu ey un brasa y bis’e cu bo ta stim’e prome cu e la bay drumi? Bo a coregi’e dor di splik’e kico e la hasi fout? Offff, bo no tabatin tempo?
Poco poco nos ta creando un comunidad robotico, unda ta biba hunto den un cas, pero tin poco tempo pa entercambio humano. Den hopi famia no ta come hunto mas of ta sinta na mesa cada un ocupa cu su smartphone, e telefon sabi cu ta mata amor y calor (humano) pa otro. Y asina nos por sigi.
Tin un caminda bek? Si, den bo mente y curason. Y e bunitesa ta cu bo no tin nod’i predica, pero djis bay na bo curason y bo intencion. Kico ta bo deseo den su profunidad? Cada biaha cu bo por ripiti esaki pa bo mes, den e silencio di bo curason y intencion! Duna na bo sernan stima loke abo lo kier ricibi di nan. Manda e deseonan aki pa tur hende cu bo conoce. E cambio di un comunidad no ta sinta den mas represhon, pero si den mas intencion y amor. E ta cuminsa cu abo y ami! Purb’e y wak milagernan sosode den bo bida. Danki! Bo yiunan lo haja un bon ehempel riba cua nan por construi un bida felis majan!
Cu e produccion aki Alydia, Felix de Rooy y Ryan Oduber a mustra e forsa di combina talento y ta sinja nos cu maske un isla chiquito, nos por crea produccionnan di nivel artistico internacional.
Den e cine cortico ‘Muhe Frida’ Alydia Wever ta duna su version di 7 arcetipo di e artista Mejicano Frida Kahlo. Alydia ta bisa cu Frida a inspir’e, mescos e lo keda inspira tur generacionnan cu lo topa cu Frida di un forma of otro. Mes colorido, bohemico, mistico y controversial cu Frida Kahlo su bida tabata, asina Alydia, hunto cu Felix de Rooy y Ryan Oduber a blend e naturalesa fotogenico y colorido di Aruba den nan produccion.
Bo kier pasa un dushi rato? E workshopnan creativo ta sigi diabierna atardi y diasabra merdia na Certified, den e gang pariba di Huchada.
Un dushi rato tabata loke e participantenan a pasa durante e workshop di reciclahe di Comprondiendo Bida. Den un ambiente relaha nan a traha cadena, renchi orea, armband y decora bela.
Hopi hende den comunidad a lo largo di tempo a sinja conoce Comprondiendo Bida como un projecto cu ta contribui na un miho bida y comunidad. Pesey e tipo di actividad asina ta juda nos haja mas trankilidad, creatividad y alegria den nos bida. Tur esaki ta elementonan cu e participante a encontra den e workshop. Banda di esaki sigur e lo contribui tambe na ‘reduci’ gastonan ora bo mes por traha bo asesorio of traha bo mes regalo ora di un fiesta. E workshopnan ta sigi diabierna atardi y diasabra merdia na Certified, den e gang pariba di Huchada.
De Wit & Van Dorp Stores ta sostene projectonan cultural y creativo. Pakico? Pasobra nan ta kere den duna bek na e comunidad cu ta sostene nan…Awe un relato di un exposicion recien di Franco Koolman cu e titulo ‘E Arubiano Nacionalista’: 25 Aña di Status Aparte.
Desde hopi anja De Wit & Van Dorp Stores ta sostene projectonan cultural y creativo. Van Dorp Bookstore ta conoci specialmente pa e promocion di bukinan den Papiamento. Pero ainda tin hende cu no sa cu Van Dorp ta sostene tambe projectonan cultural y creativo. Asina den e ultimo lunanan tabatin un actividad impresionante cu tabata e exposicion di Franco Koolman. E biaha aki e exposicion ta titula ‘E Arubiano Nacionalista’: 25 Aña di Status Aparte.
E prome exposicion di Franco Koolman tabata na aña 2008 y tabata titula Arte y Historia di Aruba. Franco Koolman a cuminsa pinta na aña 1999. Franco nunca a sigui un curso di pintamento. El a ser inspira dor di e conocido pintor Arubiano Johannes Donati. Su estilo di pinta ta realistico y irrealistico. Hopi di su cuadranan tin e tema historico manera casnan y situacionnan historico. Continue reading “De Wit & Van Dorp Stores ta sostene projectonan cultural y creativo”
Obra creativo di carnaval pa traha cu bo yiu na cas. Cu poco cos muchanan por traha cosnan masha bunita… esaki mi a sinja dor di traha hopi anja cu mucha. Loke mucha kier ta atencion y tempo di e hendenan cu ta stima nan. Awor si nos combina esaki cu un tiki material cu hopi biaha nos tur den cas, nan mes por traha nan ‘Obra creativo di carnaval’. www.comprondiendobida.com
Cu poco cos muchanan por traha cosnan masha bunita… esaki mi a sinja dor di traha hopi anja cu mucha. Loke mucha kier ta atencion y tempo di e hendenan cu ta stima nan. Awor si nos combina esaki cu un tiki material cu hopi biaha nos tur den cas, nan mes por traha nan ‘Obra creativo di carnaval’. Y despues hunga cu nan ruman of amigonan di cas. Esaki por ta material manera karton, papel di color, lijm, stift of potlood, slinger of sinta cu hopi biaha nos ta kita di regalo y warda. Loke mucha ta haja dushi pa traha cu n’e tambe ta glitter, boton, figura di foam y steenchi. Bo por cumpra esakinan hopi barata na diferente lugar.


text:
DVD di documentario “Papiamento, Nos Idioma”
Oranjestad – Na ocasion di 11 aña di oficialisacion di Papiamento, Departamento di Enseñansa Aruba (DEA) ta orguyoso di por ofrece e documentario “Papiamento, Nos Idioma” riba DVD na tur nos scolnan. Sperando cu e documentario aki por contribui na engrandece conocemento y aprecio pa nos idioma Papiamento.
Meta di e documentario ta pa eleva e aprecio pa Papiamento door di duna informacion y presenta echo relaciona cu nos idioma. Pa logra esaki a combersa cu un gran cantidad di experto cu a duna tempo pa comparti nan conocemento y experiencia.
Investigacion y redaccion tabata den man di Proyecto Idioma di Departamento di Enseñansa Aruba, bou guia di Rebecca Roos kende a percura pa e script. Produccion tabata na encargo di ECA.
E produccion, cu tin un duracion di 70 minuut, a forma parti di e campaña di promocion “Nos idioma ta den bo man. Papiamento, cuid’e!”, un proyecto financia pa Fondo Desaroyo Aruba (FDA) y cu tabata na encargo di Departamento di Enseñansa.
Intencion di e documentario ta pa nos tur, adulto y hoben, haya sa mas tocante Papiamento. E documentario lo lanta nos curiosidad pa nos sigui explora y investiga nos idioma.
Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
“Hesus a bisa nan: ‘Pasa rònt mundu i prediká e bon notisia na henter humanidat. Esun ku kere i batisá, lo ta salbá, ma esun ku no kere, lo ta kondená!”
Marko 16:15 – 16
E bon notisia, e evangelio, ta wòrdu prediká kada dia rondó di mundu. Pero ta bon pa enfatisá ku Hesus ta aklará akinan ku es ku kere i boutisá lo ta salbá.
Kiko e ‘kere’ aki ta enserá?
Ora nos ta kere (DI BÈRDAT) nos ta rekonosé nos pikánan i nos ta deseá profundamente di tin un bida diferente di esun ku nos a biba pa añanan largu. Ora nos kere di bèrdat, nos ta laga nos bida bieu atras i disidí biba un bida honrando Dios den kada sentido. Hopi hende ta pensa ku kere ta solamente “Mi ta kere den Dios, den Beibel” “Ang si, Dios ta eksistí si”, nò! E kere ku Hesus ta papia di dje aki nan ta e kere ku -mane nos a bisa- ta hasi bu laga tur kos atras pa sigui Dios kompletu, sin deseo mas di biba e bida bieu, pues bo sa ku esei tabata malu.
Esei ta hiba na e di dos stèp: ora bo rekonosé ku e bida ku bo tabata biba ta malu – desagradabel, deshonrabel pa Dios- bo ta arepentí, i ku e arepentimentu sinsero ta bin e deseo di boutisá.
E boutismo den awa ta representá e deramentu di e karni, di nos bida bieu. I na e momentu ei, nos ta pasa biba un bida nobo, nos ta kuminsá biba pa e Spiritu. Nos ta wòrdu limpiá i renová, pa asina por kuminsá buska e otro boutismo: e boutismo ku Spiritu Santu.
Pero, e base di tur esaki ta den e prinsipio di e versikulo: ‘kere’. Pues, si bo no kere di bèrdat, nunka lo bo boutisá den awa sinseramente ni tampoko risibí e boutismo ku Spiritu Santu, tur kos ta kuminsa den e ‘kere’ ei.


text:
“Bou di protekshon di Señor. Karta di shimaronnan di Sürnam”
Ekshibishon
National Archaeologisch Anthropologisch Memory Management’ (NAAM) ta tene un ekshibishon den kooperashon ku ‘Nationaal instituut Nederlands slavernijverleden en erfenis’ (NiNsee). Ta trata di un ekshibishon tokante pasado di sklabitut na Sürnam i tokante kartanan ku ‘shimaronnan’ ku a konvertí a skibi manda
pa misioneronan na Hernnhut, ku e título “Onder de hoede van de Heer”.
E ekshibishon ta habri awe dia 22 di mei 2009 i ta keda habrí pa públiko durante tres (3) luna. E ta sera dia 23 di ougùstùs 2009 riba dia ku internashonalmente abolishon di sklabitut ta wòrdu konmemorá.
E ekshibishon ta konsistí di kartanan prosedente di interior di Sürnam di e periodo despues di 1791. Ta pa promé biaha ku ta ekshibí e kartanan akí na Kòrsou i ta shimaronnan (esta katibunan ku a hui) ku a konvertí i bira predikadó asistente a skibi nan.


text:
Impuesto di vehíkulo di motor
Impuesto di vehíkulo di motor (MRB)
Si bo tin un outo, motosaikel òf skuter, bo ta obligá pa paga impuesto di vehíkulo di motor. E impuesto aki ta stipulá den e Ordenansa di Impuesto di Vehíkulo di Motor Boneiru 2011 i den e korant di proklamashon 2016 (afkondigingsblad 2016). Departamentu di Finansa ta kobra e impuesto di vehíkulo di motor i ta manda e anslag pa bo. Pa e motibu aki den kaso di mudamentu bo tin ku mèldu bo adrès nobo. Esei por na bali di e departamentu òf via belasting-olb@bonairegov.com
Te ki dia e bendedó tin ku paga impuesto di vehíkulo di motor ainda? For di ki dia e kumpradó tin ku paga impuesto?
E bendedó tin ku paga impuesto te ku e kuartal durante kua a traspasá e plachi di number i e outo, motosaikel òf skuter pa e doño nobo.
Un ehèmpel. A bende e outo na luna di mei. E bendedó tin ku paga impuesto te ku e di dos kuartal.
E kumpradó tin ku paga impuesto despues di e kuartal durante kua a traspasá e outo i e plachi di number. Un ehèmpel. E kumpradó a kumpra e outo na luna di mei.
Preis di impuesto di vehíkulo di motor
Benta di outo, motosaikel òf skuter i e plachi di number
Yena e formulario pa traspaso di por ehèmpel e outo i e plachi di number. E bendedó i e kumpradó mester firma e formulario. Por yena e formulario na departamentu di Finansa. Ta importante ku e number di Crib di e bendedó i e kumpradó ta riba e formulario. Si e kumpradó no tin number di Crib ainda, e mester hasi petishon pa esaki na Servisio di Impuesto Hulanda Karibense. E departamentu no por tuma e formulario den tratamentu si no tin number di Crib menshoná riba dje.
E dokumentunan aki bo tin mester ora di kompra/benta:
- Sédula di e doño nobo
- Sédula di e doño bieu
- Pa empresanan: ekstrakto di Kámara di Komèrsio no mas bieu ku 6 luna
- Si esei ta nesesario, formulario di apoderashon i kopia di sédula di doño di e plachi di number (wak e pólisa)
Esaki bo mester hasi pa haña un plachi di number nobo:
- Sera un seguro na un kompania di seguro. Bo ta haña un number di i e polisa.
- Paga Motorrijtuigenbelasting i plachi di number na Belastingdienst Caribisch Nederland, BCN. E suma ku bo mester paga ta dependé di e tempu ku bo tuma e plachi di number. Promé ku 1 di aprel bo por skohe si bo ta paga e suma den un tiru òf den dos biaha. Pa e sumanan bo por klek aki. Si bo no tin un CRIB nummer, bo mester buska esei na BCN. Bo mester di e CRIB nummer ora bo bai departamento di Finansa.
- Pasa na departamento di Finansa ku e siguiente papelnan :
- Formulario yená pa mèldu plachi di number nobo;
- Prueba ku e vehíkulo ta sigurá;
- Prueba ku a paga Motorrijtuigenbelasting i plachi di number;
- Si e plachi di number ta pa un empresa: Papel di Kámara di Komersio no mas bieu ku seis luna;
- Si bo ta outorisá pa tuma e plachi di number pa un otro hende : Formulario ku bo ta outorisá pa hasi esaki. Klek akí pa e formulario di outorisashon i kopia di ID di doño plachi di number.
Entregá plachi di number
Bo tin ku yena un formulario kompletamente i firma esaki. Klek akinan pa e formulario. Bo por yena e formulario na departamentu di Finansa tambe.
E dokumentunan aki bo tin mester ora bo entregá e plachi di number:
- Deklarashon di kanselashon (si esei ta presente)
- Sédula
- Pa empresanan: ekstrakto di Kámara di Komèrsio no mas bieu ku 6 luna
- Si esei ta nesesario: e formulario di apoderashon i kopia di sédula di doño di e plachi di number (wak pólisa)
- Un prosèsverbal si nan a hòrta bo plachi di number òf si bo a pèrd’é
Si nan a hòrta bo plachi di number òf si bo a pèrd’é, e ora ei bo tin ku mèldu esaki na Finansa. Bo por usa e formulario di entrega pa esei. Si bo tin solamente un plachi di number, bo tin ku entregá esaki.
Despues di esei bo por hasi petishon pa un number nobo na e kompania di seguro. E ora ei e promé fecha di e siguiente kuartal ta bo fecha nobo pa registrashon di e plachi di number. Por lo tantu bo no tin mester di paga impuesto pa loke ta trata e kuartal durante kua nan a hòrta e plachi di number òf ku el a pèrdè. Bo tin ku paga $ 8,40 sí pa un plachi di number nobo. Si ya kaba bo a paga pa e plachi di number bieu, nan ta depositá e suma bèk pa bo.
Te ki dia e doño anterior ta paga e impuesto di vehíkulo di motor
E doño anterior di un plachi di number mester paga impuesto te ku e kuartal durante kua a entregá e plachi di number na Finansa.
Bo ta muda bai den eksterior?
E ora ei promé ku bo bai bo por entregá e plachinan di number na departamentu di Finansa. Si bo no hasi esei, e ora ei bo tin ku sigui paga impuesto di vehíkulo di motor!
Bo a bende bo outo, motosaikel òf skuter i bo no tin mester di e plachinan di number mas?
E ora ei bo por entregá e plachinan di number na departamentu di Finansa. Si bo no hasi esei, e ora ei bo tin ku sigui paga impuesto di vehíkulo di motor!
Den tur otro kaso kaminda bo no tin mester di e plachinan di number mas, bo por entregá e plachinan di number na departamentu di Finansa di Entidat Públiko Boneiru.


text:
LAS VEGAS, NEVADA – Mañan djasabra lo tin e mega kartelera di bòkseo na momentu ku Floyd “Money” Mayweather enfrentá Marcos “El Chino” Maidana na MGM Grand na Las Vegas. Maidana ku tin un rèkert di 35 gana for di kua 31 knockout i 3 pelea pèrdí ta bai purba na duna Floyd Mayweather su promé derota di su karera profeshonal. Mayweather tin un rèkert di 45 gana for di kua 26 knockout i 0 pèrdí.
E pelea lo ta un pelea programa pa 12 asalto, kaminda tantu e faha di WBC peso welter di Mayweather komo esun di WBA peso welter di Maidana lo ta den wega. Pa Floyd Mayweather tin un bolsa garantisá di por lo mínimo $32 mion dòler. Miéntras ku pa Maidana e bolsa ta na un mínimo di $1,5 mion dòler garantisá.
Komo pelea ko-estelar riba e kartelera tin e pelea entre Amir Khan i Luis Collazo. Esaki tambe lo ta un pelea programá pa 12 asalto pa e título di ‘WBC Silver Welterweight’.
Tambe riba e kartelera tin Adrien Broner ku lo ta bek den ring despues di su derota kontra Marcos Maidana. Broner lo enfrentá Carlos Molina pa e título di “WBA International super lightweight”.


text:
- This event has passed.
Webinar Professionalisering Digitale Informatiehuishouding Dutch Caribbean
November 24, 2021 @ 7:30 am - 11:30 amFree
Webinar Professionalisering Digitale Informatiehuishouding Dutch Caribbean
Archivo Nacional Aruba tin e placer di informa y alaves invita bo(so) pa participa na e Webinarreeks “Professionalisering Digitale Informatiehuishouding Dutch Caribbean”. E Webinarreeks ta wordo organisa riba iniciativa di e archivonan nacional di Corsou, Surnam y Aruba dirigi riba e profesionalisacion di maneho di informacion digital den Caribe y na Surnam.
E cambionan riba e tereno di informacion digital, ta trece hopi retonan pa Caribe Hulandes y Surnam, particularmente pa loke ta trata e conocemento di e specialista di informacion, cu tin di bay atende cu maneho di informacion y archivamento digital.
Durante e webinarreeks lo para keto y enfoca riba “Con nos por percura pa transicion pa un bon maneho di informacion digital?”
Durante un periodo di 8 luna ta organisa diferente webinars cu temanan diferente, actual y relevante pa e Caribe Hulandes. Profesionalnan di informacion y trahamento di maneho ta haya e oportunidad pa haya conocimento di e ultimo desaroynan riba e tereno di maneho di informacion y archivo. Tambe lo por haya inspiracion pa con por aplica esaki den cada un su mesun contexo.
E webinar ta GRATIS y e prome evento lo tuma lugar dia 24 di November di 7.45 a.m. pa 11.30 a.m. y pa participa tin 2 manera:
- Sigui e webinar online na bo lugar di escogencia (trabou of cas) registrando via di e link: https://goopleidingen.nl/module/webinarreeks-professionalisering-digitale-informatiehuishouding-dutch-caribbean
Atencion: ora di registra mester kies e opcion “factuur optie” pa “persoon” (pa asina no haya un factura).
Tambe nos ta pidi pa esnan di Aruba cu despues di a registra online, pa manda un e-mail pa Archivo Nacional Aruba tel: 583-4880), pa asina nos por tin un bista di cuanto hende di Aruba a registra.
- Por scohe tambe pa sigui e online webinar cu un grupo di participante na un localidad central, esta John F. Kennedy Educacion Center (ex Kennedyschool).
Pa esaki mester registra na Archivo Nacional Aruba, mirando cu e cantidad cu por participa den grupo ta limita, debi na espacio y tambe reglanan di COVID-19. E registracion ta basa riba un “first come, first serve”, y por haci esaki por yama y registra na telefoon 583-4880.
Na e webinar aki lo tin participantenan di tur e islanan di Caribe Hulandes y Surnam, pues nos ta spera cu nos por conta riba un gran participation di nos professionalnan di Aruba. E idioma lo ta na Hulandes of Ingles.
Ps. no tarda pa registra mirando cu e cantidad cu por participa online tambe lo ta limita!
https://goopleidingen.nl/module/webinarreeks-professionalisering-digitale-informatiehuishouding-dutch-caribbean
Programma webinar 24 november 2021


text:
WILLEMSTAD – Ayera, djadumingu e deportista lokal Randhy Cuevas a subi Seru Kristòf 15 biaha – 2 be mas ku e 13 biahanan ku tabatin programá. Ademas, el a logra esei hopi mas rápido ku e mes a kalkulá. Ora el a finalisá su hazaña ku 15 biaha, presidente Robbin Martina di fundashon di Ride for the Roses a risibi’é ku un bukèt di rosa komo gesto di gratitut pa su kontribushon na e bon kousa. Randhy Cuevas ku su akto deportivo aki a logra rekoudá sigur 25 mil florin.
Djis despues di 12 or di anochi, Randhy Cuevas a kuminsá ku su promé subida. Ora el a subi den mardugá pa di 6 be, esei a marka alabes e di 4000 biaha ku Randhy Cuevas a subi e seru aki, loke riba su mes ya ta un sifra impreshonante. Pero el a sigui. Ora el a baha pa di 8 biaha, tabatin un di e promé gruponan, inkluso diferente turista, ku riba nan mes tambe a subi. Nan a saka potrèt kuné komo sosten. Kada be ku e tabata regresá abou, tabata kontrolá su estado di salú i su ánimo, pero e no a kansa. Den mardugá el a sinti si hopi friu. Si no tabata pa e friu, kisas lo el a subi i baha hasta mas tantu be.
Mainta tempran a prepará un bon sòpi pa tene e kurpa kayente i den kondishon, tambe di esnan ku tabata kompañ’é. Ora dia a habri, por a graba parti di su trayekto tambe ku un drone, anke no te riba tòp di e seru, pasobra e áwaseru di último lunanan a pone ku e vegetashon ta hopi será. Ora Randhy a alkansá 13 biaha alrededor di 1 or, el a laga sa ku e no ta stòp ainda. El a yega 13 pa Ride for the Roses, pero el a subi dos be mas pa e mes.
Finalmente, kuartu pasá di 3 el a finalisá e di 15 biaha tambe. RFTRC presidente Robbin Martina a entregá Randhy Cuevas un bukèt di 15 rosa – 13 blanku i 2 kòrá, pa e tremendo prestashon. Presente tabata tambe un grupo di representante di RFTRC, di Fondo Prinsesa Wilhelmina bou di guia di presidente Alba Martijn, diferente sostenedó di Randhy bou di liderato di Emerik Angela, Krus Kòrá, Marina Real, Parke Kristòf, algun medio di komunikashon i otro interesadonan. Klaro ku tur kaminda tabatin masha apresio pa e logro aki di Randhy Cuevas. El a demostrá kiko ke men bai pa un meta i perseverá pa alkansá esei tambe, hasiendo esfuerso grandi pa superá e difikultatnan. El a demostrá un biaha mas un karakter hopi fuerte i asina el a kontribuí en grande na e bon kousa di Ride for the Roses. De paso, e logro finansiero di Randhy tambe a surpasá e loke a pone komo meta. A bai pa 13 mil florin por lo ménos i danki na Randhy e suma aki a alkansá 25 mil florin. Un danki ta bai di RFTRC na Randhy mes i su ayudantenan, na tur voluntario i na tur esnan ku a duna un man pa esaki resultá un éksito asina grandi.


text:
ORANJESTAD: Un otro persona cu a wordo honra pa Premio Excelencia den Deporte 2021 ta sr. Tai Kong Hypert Lee miho conoci como ‘Dochi’. Sr. Lee su lema ta unda cu bo traha cu curason, ta cos bon so por bin y locual bo man drechi haci, bo man robes no mester haya sa.
Dochi su amplio trayecto deportivo den e deporte di futbol:
Futbol:
Dochi a hunga futbol cu hopi amor pa e deporte rey. E ekiponan cu sr. Lee a hunga cu nan ta: Estrella categoria hubenil, Sportboys Club y Atlantico Deportivo.
Referee di Futbol:
Cu edad di 22 aña Dochi a cuminsa fluit wega di futbol y asina tambe a bira referee oficial di Arubaanse Voetbal Bond. Unda a fluit internacional tambe incluyendo Bonaire, Curaçao, Surinam y Guyana. Na 1973 den un stadion di Rif na Curaçao completamente yen a fluit e wega final entre Jong Colombia di Curaçao y Dakota di Aruba unda e wega a termina cu un empate 1-1. Dochi a fluit wega final di copa Antiyano entre Aruba Curaçao y Aruba Boneiro. Sr. Lee a bira miembro di FIFA y asina tambe a logra haya su badge oficial como referee internacional di FIFA. Dochi a fluit 31 aña wega di futbol tanto na Aruba como internacionalmente. Na 1982 Dochi a keda nombra pa bay fluit futbol den Juegos Panamericanos y del Caribe na Medellin Colombia. Dochi a asisti na varios seminario di arbitrahe di Concacaf den exterior entre otro, Mexico y Brasil. Actualmente Dochi ta miembro sostenedor di varios ekipo di deporte aki na Aruba y tambe consehero den loke ta deporte na varios ocasion. For di 2001-2009 sr. Lee a fungi como consehero principal di gobierno riba e tereno di deporte. Unda a yuda organisa olympiada escolar Betico Croes y mucho mas.
Sr. Dochi Lee na aña 2019 a ricibi un Condecoracion Real pa tur su trabounan boluntario cu semper a eherce y mayoria ta pa deporte. Sr. Dochi Lee a traha incansablemente y tabata un pilar durante e proyectonan di Stadion Nadi Croes y Crismo Angela, Compleho Deportivo Pos Chikito, Stadion Frans Figaroa, Parke Yaburibari, Yara y Simon Antonio.
Premio Exelencia den Deporte y Minister Endy Croes ta felicita sr. Tai Kong Hypert ‘Dochi’ Lee cu e reconocemento Baluarte Deportivo 2021 danki pe dedicacion amor y aporte den e deporte di Aruba. Danki pa pone Aruba su nomber briya den exterior.


text: Oranjestad, Januari 29, 2020 - Crisis Team Covid-19 di Gobierno ta desea di informa cu ayera a tuma luga e reunion pa analisa e ultimo desaroyonan relaciona cu e pandemia di Covid-19 na Aruba. A haci un evaluacion special di e situacion actual cu e variante di Reino Uni tambe presente awor den nos comunidad. A keda dicidi di cu dialuna awor, despues cu haya e resultado di e diferente testnan cu a wordo manda Hulanda, lo tuma e desicionnan necesario segun cu e resultado ta exigi. Mientrastanto tur medida cu actualmente ta na vigor te cu dia 31 di Januari lo sigui na vigor despues di e fecha menciona.


text:
E noticia no a caba di plama drechi cu gobierno, a pesar di no tin acuerdo cu Hulanda pa paga e 5% priminti na e empleadonan publico y e sector semi-publico, y ya caba sindicatonan ta para cla pa e siguiente ronda di lucha pa haya e restante 7,6% e aña aki ainda. E argumento? Turismo, segun e propio gobierno, ta recuperando tremendamente, surpasando e nivel di 2019, e ultimo mihor aña ‘pre-Covid’. Y si turismo ta recuperando, mas placa ta drenta caha di gobierno, anto tin mas pa paga e empleadonan tambe, berdad? Pa bisa berdad…, no.
No pa defende gobierno, esey nan mes por, pero simplemente pa no perde realidad for di vista; e asunto ta un poco mas complica cu loke e sindicatonan ta pensa. Awor, ningun parti di mundo ta spera analisis profundo di sindicato, y den e caso particular aki tampoco. Pero ban cuminza analiza un poco ta den ki situacion nos ta como pais, promer cu core saca e conclusion cu mester por ta posible pa adelanta e acuerdo, cu ta paga e restante 7,6% otro aña. Nos pais, manera resto di mundo, a pasa den e peor crisis di nos existencia. E crisis di salud ta bao control, pero e crisis financiero no. Nos tabatin debe astronomico caba na 2019, cu tabata requeri accion inmediato di gobierno, cualkier cu lo tabata na timon na e momento ey. Riba esey a bin e alrededor di un mil miyon florin cu a fia di Hulanda pa tene Aruba a flote.
Mientras pa e sindicatonan ta facil pa propaganda nan tesis simplista di ‘tin cen atrobe, nos kier nos parti’, e berdad ta cu en todo caso e aña aki, gobierno lo ta fiando 227 miyon florin pa por cera presupuesto. Esey ta e presupuesto aproba pa parlamento, pero hustamente awor nos Promer Ministro ta na Hulanda pa purba salba loke por salba pa Aruba no haya instruccion di gobierno di Reino pa baha e deficit contempla pa e aña aki. Cu otro palabra, e sindicatonan kier pa gobierno, envez di corta su deficit, pone e placa disponible awor mes pa su empleadonan. Si nos comprende bon: si tin algo mas ta drenta caha di gobierno, promer prioridad ta cumpli cu sindicato? Nos por comprende cu e sindicatonan ta mira e asunto asina, pero otronan lo tin mas problema pa mira e asunto asina.
Kico ta e situacion real di cual nos ta papiando aki? Pa cuminza, tabata logico cu e recuperacion na 2021, pa bon cu e tabata, no a permiti gobierno cobra su parti manera den un aña regular. Esey ta consecuencia di e 2020 catastrofico, cu a haci cu, a pesar di e recuperacion parcial, hopi categoria di entrada di impuesto, a keda limita. Por ehemplo, tabatin ainda hopi menos hende emplea, cu ademas salario mas abao: alrededor di 77 miyon menos cu na 2019. Winstbelasting, cobra riba ganashi mas abao di un aña di crisis: casi 80 miyon menos. Inkomstenbelasting: como 45 miyon menos. BBO: 34 miyon menos. Asina na 2021 gobierno a cobra casi 300 miyon florin menos cu na 2019. Aña 2022 lo bira mihor, si tur cos sigui manera e ta bay te awor, aunke na e momento aki, por ehemplo, ainda tin na SVb na luna di juli 2022 mas di 1100 empleo menos registra cu na februari 2020, net promer cu e crisis di Covid-19 a cuminza.
Kico gobierno mes ta anticipa pa cera e ‘gap’ cu entrada na 2019? Mas o menos 1264 miyon florin, cu ainda ta keda leu di e 1419 miyon cu a cobra na 2019. Esey ta splica cu e deficit e aña aki ta na e 227 miyon menciona. Pero awor e pregunta clave: ta con e sindicatonan por predeci con bon e resto di aña ta bay? Nos tin un crisis mundial cu na cualkier momento por tin un sorpresa desagradable pa nos, cu consecuencia grandi pa posicion financiero di gobierno. Tin un diferencia hopi grandi entre loke nos tur ta spera y loke finalmente por ta e resultado economico, y consecuentemente pa caha di gobierno. Anto e sindicatonan aki ta haya cu nan mester haya un ‘voorschot’ riba desaroyo economico di 2022? Aparentemente nan ta bibando riba un otro Aruba desconoci pa mayoria aki. Si ta bay pa establece prioridad, anto gobierno cu t’ey pa proteccion di esnan mas vulnerable, lo mester cuminza splica nos kico nan ta haci pa e grupo aki. Si asina grave e situacion di inflacion ta, lo no ta mas logico cu mester considera aumenta e bijstand, por ehemplo? Si ta haya cu no ta necesario, anto splica dicon e grupo privilegia cu bon salario, e ambtenaarnan y sector semi-publico, no por warda un poco mas y ta haya cu resto di comunidad mester fia placa pa paga nan loke nan kier.
E problema fundamental ta cu ta gobierno mes a hinca su curpa den e situacion aki. Envez di para firme y bisa sindicato y empleado publico cu e pais ta den crisis, cu ta bay dura varios aña pa por remedia e situacion y por lo tanto nan mester entrega. Pa motibo politico/electoral a bin cu e idea idiota di ‘solidaridad cu Fase’ y awor ta laat pa bisa nan cu nan ta haya dia por atrobe. Goberna significa tambe papia cla; esey no semper ta e caso.